(2ޖޫން 2022 އާ ގުޅޭ )\nއިސާކުގެ ވިސްނުމުގައި ހުރީ އައިރިކްގެ އެކަނިވެރިކަން ކުޑަ ކުރުމެވެ. ދިރިއުޅުންދެކެ ވެފައި ހުރި ފޫހިކަން ބަދަލުކޮށްލުމެވެ. ޝަހާގެ ގޮތް އައިރިކްއަށް އެނގޭނެކަން އިސާކު ޤަބޫލުކުރަނީ ދަރިފުޅުގެ ލޮލުގެ ފެނުން ގެއްލުމުގެ މާކުރީން ވެސް އެ ދެ ކުދީން ބައްދަލުވެފައި ވާތީއެވެ.\nކާ ކޮޓަރިއަށް ވަދެގެން އައި ފިރިމީހާއާ ނަޒަރު ސީދާކޮށްލުމާއެކު ޝަބްނަމް ނިތް އަރުވާލީ ވާހަކައެއް އަހާލި ފަދައިންނެވެ. އިސާކު އައިސް ކާމޭޒުދޮށުގައި އިށީން ގޮތަށް ވާހަކަދެއްކިއެވެ.\n"ނުބުނި އެއްވެސް އެއްޗެއް. އަހަރެންގެ ވާހަކަތައް ނުނިމެނީސް އޭނާ ހިނގައްޖެ. ހިޔެއްނުވޭ ދެން ސައިބޯނެ ހެން ވެސް. އަހަރެން ދެއްކި ވާހަކަ ކަމުނުދިޔައީ. އެކަމަކު އެގޮތަށް އޭނާ ދޫކޮށްލައިގެން ބަލަން އަހަރެމެން ތިބެންވީތަ. މިރޭ ޔޫނުސްއާއި ޝާހާ އައީމަ ރިކް ވެސް ބައިންދައިގެން ތާރީޚެއް ކަނޑައަޅާނަން." އިސާކު ބުންޏެވެ.\n"މިވަގުތު އައިރިކްގެ ޠަބީޢަތް އެ ހުރިގޮތުން އަހަރެންގެ ހިތެއް ނުބުނޭ އޭނާ ކައިވެނި ކުރާން ވެސް ބޭނުމޭ." ޝަބްނަމްއަށް ބުނެވުނެވެ.\n"ޝަހާއާ ނުގަބޫލެކޭ ވެސް ނުބުނޭ. އަހަރެމެން އެދޭ ގޮތަކަށް އެކަން ކުރާން އައިރިކް އެއްބަސްވެފައެއްނު އޮތީ." އިސާކު ބުންޏެވެ.\n"އާން! ބުނި... އެކަމަކު އެއީ އޭނާ ރަނގަޅަށް ހުރިއިރު. އިހަށް އިސާކު ބަލާބަލަ އެކުއްޖާ ނަފްސާނީ މީހަކަށް ދެއްކޭތޯ. އޭނާ އެހާ ރުޅުގަދަވެގެން އެއުޅެނީ ކަމެއްނެތިފައި ހުންނަންވީމަ. އެހާ އަވަދިނެތި އުޅެފައި މިހާރު މުޅި ދުވަސް އެކުއްޖާ ވޭތުއެކުރަނީ ކޮޓަރީގެ ހަތަރުފާރުތެރޭ. ވިޔަފާރީގެ ކަންތައްތަކާ އައިރިކް ހަވާލުވީ ފަހުން އިސާކު އެއްވެސް ކަމެއްގައި އުޅޭކަށް ނުޖެހޭ. އައިތަން ފަހަތުލައިގެން ވެސް އުޅެނީ އޭނާ. އިސާކު އޭނާއަށް މަސައްކަތް ކުރާނޭ މަގެއް ހޯދައިދީ. އަލުން މަސައްކަތުގެ ތެރެއަށް އޭނާ ވައްދަންވީ. އޭރުން ކުރީގެ އައިރިކްއަށް އޭނާ ބަދަލުވާނެ. އަހަންނަށް ޔަގީން." ޝަބްނަމްގެ ހިތް ބުނަނީ އެފަދައިންނެވެ. ދަރިފުޅުގެ ކުރީގެ ދިރިއުޅުން ހޯދާދޭންވީއެވެ.\n"މީހެއްގެ އެހީތެރިކަން ޤަބޫލުކުރާނަމަތާ. އޮފީހަށް ނުކުންނަން ޚިޔާލު ވެސް ދީފިން. ދަރިފުޅަށް ޓަކައި އޮފީސް މާޙައުލު ރައްކާތެރި ތަނަކަށް ހަދައި ވެސް ދޭން މިހުރީ. އަނެކޮއްޅުން މަސައްކަތުގައި އެހީވާން ދުރުމީހަކު ބޭނުންނުވަންޏާ އައިތަން ގޮވައިގެން އުޅޭން ވެސް ބުނިން. އެކުއްޖާ ރިކްއަށް އެހީވާނެކަން އަހަންނަށް އެނގޭ. އެކަމަކު އެގޮތް ވެސް ރިކްއަށް ކަމަކުނުދިޔަ. ހަޤީޤަތުގައި މީހުންނާ ކުރިމަތިލާން އައިރިކް ފަސްޖެހެނީ. ލޮލަށް ނުފެންނާތީ އިތުބާރު ވެސް ނުކުރެވެނީ. ޝައްބޫ ބުނެބަލަ ދެން އޭނާއަށް އެހީވާން އަހަރެން ހަދަންވީގޮތެއް."\nއިސާކުގެ ވާހަކައަށް ދޭނޭ ޖަވާބެއް ޝަބްނަމްގެ ހިތާއި ސިކުނޑިއަކު ނެތެވެ. މާޔޫސްކަމުގެ ފިނިނޭވާއެއް ދޫކޮށްލުމާއެކު ޝަބްނަމް އިސްޖަހާލިއެވެ.\nފަތިސް ނަމާދަށް ވެސް މާޔަލް ނުހޭލިކަން އާމާލް ބުނުމުން ރޭގައި ކަންތައްވީގޮތް މަޒްހަރު ކިޔާދިނެވެ. އޭރު ހެނދުނުގެ ނާސްތާ ތައްޔާރުކުރުމުގައި ބަދިގެ ތެރޭ އާމާލް ހަރަކާތްތެރިވަމުންދިޔައެވެ. އޭނާ ކުއްލިއަކަށް ކުރާން ހުރި މަސައްކަތް ހުއްޓާލުމާއެކު މަޒްހަރަށް ބަލާލިއެވެ. ފިރިމީހާއާ ޖެހިގެން ހުރި ގޮނޑީގައި އާމާލް އައިސް އިށީނެވެ.\n"ކީއްވެ އަހަންނަށް ނުގޮވީ." އާމާލްގެ އަޑުގައިވީ ޝަކުވާއެވެ.\n"މުޅި ގޭތެރެ ސާފުކޮށްފަ އާމާލްއަށް ވެސް ނިދުނީ އެހާލަހުން. އަހަރެން ބޭސްދިނީމަ މައްޔު ހަމައަކަށް އެޅިއްޖެ. ބިރުވެރި ހުވަފެނެއް ފެނުނީކަމަށް ބުނީ. އެކަމަކު އޭނާއަށް އެ ފެންނަނީ އެރޭ ކަންތައްވީގޮތް." މަޒްހަރު ބުންޏެވެ.\n"އަނެއްކާ މަޒްހަރު ބުނިންތަ އެއީ ހުވަފެނެއް ނޫނޭ." ކުއްލިއަކަށް ހާސްކަމާއެކު އާމާލްއަށް އަހާލެވުނެވެ.\n"ނުބުނަން. އަހަންނަށް ރަނގަޅީވެސް އެ ހަނދާންތައް ދުވަހަކުވެސް އެނބުރި ނައީވިއްޔާ. ހިނގި އެއްވެސް ކަމެއް ނޭނގޭތީ މައްޔު އެހާ ހަމަޖެހިފަ އެ ހުންނަނީ. އަހަންނަށް އެ ދަރިފުޅު އެނގޭ. ހުރިހާކަމެއް އެނގިއްޖެނަމަ އޭނާއަށް ވާނޭ ގޮތެއް ހިތައް އަރުވާލަން ވެސް ދަތި." މަޒްހަރު ބުންޏެވެ.\n"އެކުއްޖާ ވިސްނާކަން އަހަންނަށް އެނގޭ. އަހަރެމެންނަށް އެކަމެއް ނުހުއްޓުވޭނެ. އެ ހަނދާންތައް ކޮންމެ ވަގުތަކުވެސް އިޔާދަވެދާނެ. ޑަކްޓަރު ވެސް ބުނީ އެހެން." ފިރިމީހާއަށް ބަލަން އިނދެ އާމާލް ބުންޏެވެ. އެމީހުން ބޭނުންވިޔަސް އެގޮތަށް ކަންތައް ވެދާނޭކަމާމެދު އާމާލްގެ ޔަގީންކަމެއް ނެތެވެ.\n"މީ މީހަކު ގަސްދުގައި ދިން ބޮނޑިއެއްތަ؟. މާޔަލްގެ ފުރާނަ ދުއްވާލަން... ފުލުހުންނަށް އެހިސާބުގައި ހުރި ކެމެރާ އިން ފެނުނީ އެންމެ މީހެއް. އޭނާ ވެސް ކިރިޔާ އެއްފަޅި އަރާފަ ހުރީ. ދެން އޭނާ އަޅައިގެން ހުރި ތޮފި ފެނުނީ. ރޭގަނޑުގަ ތޮތްޕެއް އަޅައިގެން ހުރުމުގެ ބޭނުމަކީ ކޮބާ. ފުލުހުންވެސް ހެކި ނުފެނުނީމަ ކަންފަސޭހަކޮށްލީ." ޚިޔާލުތަކަށް ގެއްލި އިނދެ މަޒްހަރަށް ބުނެވުނެވެ.\n"އެވަރުގެ ދުޝްމިނެއް... މާޔަލްގެ ފުރާނަ ދުއްވާލާހާ... އަހަންނަށް ޤަބޫލެއްނުކުރެވޭ. އެހިސާބަށް ވިސްނުން ގެންދާކަށްނުވޭ. ފުލުހުން ދެއްކި ވާހަކަވެސް ޤަބޫލުކުރެވޭ. ﷲއަށް ޝުކުރުވެރިވަން އެކުއްޖާ ސަލާމަތްވީމަ. މާޔަލްގެ އަތުން ފުރާނައެއް ގެއްލިގެން ނުދިޔަކަމަށް ޓަކައި ވެސް ﷲއަށް ޙަމްދުކުރަން. ނަސީބެއް ރަނގަޅު ވިސްނޭ ބަޔަކަށް އެމީހުންވީކަން. އެހެންބައެއްނަމަ ފުރަތަމަވެސް އަންނާނީ އަހަރެމެންގެ ދަރިފުޅާ ދިމާކުރާން. ކުށްވެރިކުރާނީ މާޔަލް. އެކުއްޖާ ދިރިއުޅޭން ދަތިކުރީސް." ހަޔާތުގައި އައި އެންމެ ހިތްދަތިވި ވަގުތުކޮޅު ހަނދާންކުރަމުން އާމާލް ބުންޏެވެ.\n"މަރާ ހަނގުރާމަކުރަމުންދިޔައިރު އެނބުރި އަންނާނޭކަމުގެ ޔަގީންކަން ޑަކްޓަރުންނަށް ވެސް ނެތް. އެފަދަ ނާޒުކު ވަގުތެއްގައި ރަޙުމުގެ ކަންފުޅެއް ހުރި މީހަކަށްވިއްޔާ އައިސް ދިމާކުރާކަށް ނުކެރޭނެ. އެ ޢާއިލާ އަހަރެމެން ހޯދަން ނައީ އެހެންވެ. އެމީހުންނަށް ވެސް ރަނގަޅަށް އެނގޭތީ. އަހަރެމެންގެ ދަރިފުޅު އޮތީ މަރުގެ ތުންފަތްމަތީގަކަން. އަހަރެމެންނަށް އެމީހުންގެ ޚަބަރު ފުލުހުން ދިން ފަދައިން އެމީހުންނަށް ވެސް އޮތީ އަހަރެމެންގެ ޚަބަރު އޮޅުންފިލާފައި. ޢާއިލާ ކޯޅުންގަނޑަކަށްވުރެ ދަރިފުޅުގެ ފުރާނަ އެމީހުން ވެސް އިސްކުރީ. ފުލުހުން އެވަނީ އަހަރެމެންގެ މައްޔުގެ އިހުމާލެއް އެކަމުގައި ނެތޭ ބުނެފަ." އާމާލްގެ ވާހަކައާ ގުޅުވައި މަޒްހަރު ވާހަކަދެއްކިއެވެ.\nދެމަފިރިންގެ އަނގަ ބަންދުވީ ކޮޓަރިއެއް ހުޅުވިއްޖެކަން އެނގުމުންނެވެ. އެމީހުން ދައްކަން އެތިބީ އެންމެންގެ ކަންފަތައް އިވެން ޖެހޭ ފަދަ ވާހަކައެއް ނޫނެވެ. ގިނައިރެއްނުވެ ދެމަފިރިން ބަލަން ތިއްބާ އެމީހުންގެ ގާތަށް އަންނަތަން ފެނުނީ މަލަކްއެވެ. މަޒްހަރާއި އާމާލްގެ ކުރީންވީ ހާސްކަން ފަރުދާކޮށްލީ އެމީހުންގެ އާންމު އުޅުމަށް ރުޖޫޢަވަމުންނެވެ.\nހެނދުނުގެ ނާސްތާ ތައްޔާރުކުރާން ބަދިގޭގައި އުޅުނު ލިޔުޝާއަށް އެހީތެރިވާން މައިރާ އުޅެއެވެ. ރަޒާއާ އިނދެގެން އެގެއަށް މައިރާ އައިއިރު ގޭތެރޭގެ ހުރިހާ މަސައްކަތެއްގައި އުޅޭތަން ފެންނަނީ ލިޔުޝާއެވެ. އޭނާއަށް ފަސޭހަކޮށްލަދޭން އެ ގޭތެރެއިން އެކަކުވެސް ގާތްވެލާތަން ނުފެނެއެވެ. މައިރާ ފަދައިން ލިޔުޝާއަކީ ވެސް އެގެއަށް ބޭރުން އައިސް ހުރި އަންހެން ކުއްޖަކަށްވާއިރު އަޅާނުލާ ހުންނަން އޭނާއަށް ކެތްނުވީއެވެ. އެ ގޭގައި ގެންގުޅޭ މީހެކޭ ލިޔުޝާއެކޭ ތަފާތެއް ނެތެވެ. މަޑުމަޑުން ހުންނަ އެ އަންހެންކުއްޖާ ބާރަށް އެއްޗެކޭ ބުނާތީ މައިރާ އަޑެއް ނާހައެވެ.\nއެކުވެރީންނާއެކު ކަސްރަތަށް ހިނގަން ނުކުމެފައި އެނބުރި ގެއަށް އިނާޔާ އައެވެ. އޭނާއާއެކު އެންމެ ގިނައިން ފެންނަ އަޒީޒާ ހުއްޓެވެ. އޭރު ގޭގެ ކާމޭޒުދޮށުގައި ރަޒާއާއި އިރުފާގެ ފިރިމީހާ ނަދީމު ސައިބޯން ތިއްބެވެ. މައިރާ ހުރީ ލިޔުޝާއާއެކު ސައިބޯން އަރާން މަޑުކޮށްގެންނެވެ.\n"އައްޒަ، ސައިބޮއެގެން ދާންވާނީ." އިނާޔާ ބުނެލިއެވެ. އަދި އޭނާ އައިސް އަތުގައި އޮތް ކޮތަޅެއް ލިޔުޝާއަށް ދިއްކޮށްލިއެވެ. ދަރިފުޅަށް ކާންދޭން ހުރި ލިޔުޝާއަށް އޭގައި ހިފަން ދަތިވާނޭކަން ވިސްނިގެން މައިރާ އަވަސްއަވަހަށް މަންމަ ދިއްކޮށްގެން ހުރި ކޮތަޅުގަ ހިފައިފިއެވެ. ބަދިގޭ ކައުންޓަރު މަތީ ކޮތަޅު ބަހައްޓަމުން ކޯއްޗެއްތޯ މައިރާ ބަލާލިއެވެ. އޮތީ ކާއެއްޗެހި އަޅާ ޕްލާސްޓިކް "ފުޑްކޮންޓޭނަރު" އެވެ.\n"މަންޖޭ... އަހަންނަށް ކޭކެއް އަޅައިދޭންވެއްޖެ." ކާމޭޒު ދޮށުގައި އިށީންނަމުން އަޒީޒާ ވާހަކަދެއްކީ މައިރާއާއެވެ.\n"ކޮންކަހަލަ ކޭކެއް. އުފަންދުވަސް އަންނަނީތަ؟." މައިރާ އަހާލިއެވެ.\n"އިއްޔެ މިގެއިން ގެންދިޔަ ކޭކު ހާދަ މީރޭ. އެކަހަލަ ރަތް ކޭކެއް އެޅޭނެތަ؟. އަހަރެންގެ ފިރާޝާއަށް މުޅި ކޯހުން އެއްވަނަ ލިބިގެން. އެކަން ގޭގަ ފާހަގަކޮށްލަން މި ރާވަނީ." ހެވި ދިއްލިފައި އިނދެ އަޒީޒާ ވާހަކަދެއްކިއެވެ. އެތަނުގައި އެވަގުތު ތިބި އެންމެންގެ ސަމާލުކަން އެ ވާހަކައަށް ހުއްޓުނެވެ.\n"ކާކު ބޮޑުވެފައި މަސައްކަތް ބުރަވާވަރަކަށް އަގުބޮޑުވާނެ." މައިރާ ބުންޏެވެ.\n"އަގު..." މިހެން ބުނަމުން އަޒީޒާ ބަލާލީ އިނާޔާއަށެވެ.\n"ޢާއިލީ ރައްޓެހިކަމުގަ ޑިސްކައުންޓް އޮންނާނެ. ދެން ފަހުން އެވާހަކަ ދައްކާނީ. އެބަ އަންނަން." އިނާޔާ ހީވީ ކަމެއް މަތިއަޅައި ފޮރުވާން އުޅުނު ހެންނެވެ. އިތުރު ވާހަކަތަކެއް ދައްކަން ޖެހިދާނޭ ހީވުމުން އޭނާ ހަލުވިކޮށް ގޮސް ކޮޓަރިއަށް ވަނީއެވެ.\nރަޒާ ސައިބޮއެ ނިމުމުން އޭނާ ކޭ ތަށިތައް ނަގާފައި މައިރާ އައީ ކޮޓަރިއަށެވެ. ފިރިމީހާ އޮފީހަށްދާން ތައްޔާރުވާން ލޯގަނޑު ކުރިމަތީ ހުއްޓެވެ. މައިރާ އައިސް މަޑުކޮށްލީ ލޯގަނޑުގެ އެއްފަރާތުންނެވެ.\n"އަހަރެންވީ މަންމަގެ ރައްޓެހިންނަށްވީމަ ފައިދާއެއް ނުވާހެން މަސައްކަތްކުރާންތަ؟." މައިރާއަށް ބުނެވުނެވެ.\n"އެއްވެސް މަސައްކަތެއް ފައިދާއެއް ނުވާހެން ނުކުރެވޭނެ. މައިއަށް ފެންނަގޮތެއް ތިކަމުގަ އޮތީ. މަންމަ ބުންޏަސް މައިއަށް ގެއްލުންވާނަމަ އެގޮތައް އެކަން ކުރާކަށް ނުޖެހޭނެ." ރަޒާ ބުންޏެވެ.\nހެނދުނުހެނދުނާ ޝަކުވާއިން ދުވަސް ފެށޭކަށް މައިރާ ނޭދެއެވެ. އެހެންވިޔަސް ކައިވެނި ކުރިފަހުން ކޮންމެ ދުވަހެއްމެ ދަނީ އެފަދަ ގޮތަކަށެވެ. ކެތްކުރެވޭނީ ކިހާ ދުވަހަކުކަމެއް ނޭނގެއެވެ. އޭނާގެ ބޮލުގައި ހުންނަ ނުފިލާ ރިހުމަކަށް ޢާއިލާގެ މައްސަލަތައް ވެއްޖެއެވެ.\nފާޚާނާ ތަށްޓައް ގުދުވެ އޮވެ މާޔަލް ހޮޑުލަނީއެވެ. ބޭސްކައިގެން ނިދައިފިނަމަ ހެނދުނު ހޭލެވުމުން އެގޮތަށް އޭނާއަށް ހޮޑުލެވެއެވެ. އޯކަށް ދެމުން ހުއްޓުމުން އޭނާ ހިންދެމިލިއެވެ. ކޯ ދޮވެލާފައި ފެންވަރަން ތައްޔާރުވެލިއެވެ. ލޯގަނޑަށް ބަލާލައި އޭނާ އިސްތަށިގަނޑު ހިއްލާލިއެވެ. ބޮލުގެ ފުއްކިބައިގަ ބާލާފައި ހުރި ހިސާބުގައި އިސްތަށިފެޅިޔަސް ދިގުވާން އަދި ދުވަސްތަކެއް ނަގާނޭކަން އެނގެއެވެ.\n"އެހާ ތަނަށް ދިގުވާނެ ކަންނޭނގެ." މާޔަލައަށް ބުނެވުނެވެ. އޭނާގެ ޚިޔާލުގައިވީ ކައިވެންޏެވެ. ތިން މަސް ފަހުން ކައިވެނި ކުރެވޭއިރު އޭނާގެ އިސްތަށިގަނޑު އިހު އޮތްގޮތަށް ބަދަލުވާން މާޔަލް އެދެއެވެ.\nމަޑު ދަނބުކުލައިގެ ރޯބްގައި މާޔަލް ފާޚާނާއިން ނުކުތެވެ. ފެންވަރާލުމުން އޭނާގެ ސިކުނޑިއަށް ވެސް ތަޒާކަން ލިބިއްޖެއެވެ. ރީތިވާ މޭޒުކައިރީ އިނދެ ކުޑަ ތުވާލި ކޮޅުން އިސްތަށިގަނޑު މަޑުމަޑުން ހިއްކިއެވެ. ކޮޓަރިތެރެއަށް މާޔަލްގެ ނަޒަރު ހިންގާލެވުނެވެ. ބިއްލޫރި ވާޒްއަށް ޖަހާފައި ހުރި ވިއްސާރަދުނީގެ ކުލަތައް ހިމެނޭ ފިނިފެންމާތައް ލޮލުގައި އަޅައިގަތެވެ. ކޮޓަރީގައި ހުރި ސޯފާ ގޮނޑިމަތީ ނުކަނޑާ ހުރި ޕާރުސަލްތައް ހުއްޓެވެ. ރޭގައި ފެނުނު ހުވަފެނުގެ މަތިން ކުއްލިއަކަށް މާޔަލް ހަނދާންވިއެވެ. އޭނާއަށް ހޭލެވުނީ އެހާ ލަހުންނެވެ. އޮފީހަށް ދަމުން އިވާން އާންމުކޮށް ގުޅާނެއެވެ. އޮފީސް މީހުންނާއެކު ސަޔަށް ނުކުމެފައި ސްނެޕް ކުރާނެއެވެ. ފޯނު ހޯދަން މާޔަލް އަވަސްވެލިއެވެ. ރޭގައި ޗާޖަށް ޖެހިގޮތަށް އެނދުގެ އަރިމަތީ ކަބަޑުގެ މަތީ ފޯނު އޮތެވެ. ޗާޖަރު ވާގަނޑު ނައްޓާލުމާއެކު ފޯނު ހިފައިގެން އެނދުއަރިމަތީ މާޔަލް އިށީނެވެ. އޭނާއަށް ހީވީ ރަނގަޅަށެވެ. އިވާންގެ ކޯލު މިސްވެފައި ހުއްޓެވެ. އޭނާ މެސެޖު ވެސް ކޮށްފައި ހުއްޓެވެ.\n"ޔެސް ލަވް. ހާދަ ވަރަކަށް ތިނިދާލީ." މާޔަލް ގުޅުމުން ކޯލު ނެގިގޮތަށް އިވާން ބުންޏެވެ.\n"އިވާން ރަނގަޅުތަ؟." މާޔަލް އަހާލިއެވެ.\n"އާން. ސަޔަށް ގޮސްފަ ދެންމެ މިއައީ." އިވާން ބުންޏެވެ.\n"ބަލައިގެން އުޅެއްޗޭ. އެހާ ބާރަށް ނުދުއްވައްޗޭ." މާޔަލްއަށް ބުނެވުނެވެ.\n"މާޔަލް. ކިހިނެއްވީ. ކަމަކާ ހާސްވެފަ ހުރިހެން ހީވޭ. ރޭގަ ކަމެއްވީތަ؟." މާޔަލް އެހެންޏާ ނުބުނާ އެއްޗެއް ބުނީމާ އިވާން ސުވާލު އުފެދުނެވެ.\n"ބިރުވެރި ހުވަފެނެއް ފެނުނީ. އެއީ ތެދަކަށްވާކަށް ބޭނުމެއްނޫން. އިވާންއަށް ކަމެއްވާތީ ފެނުނީ... އެހާ ބައިވަރު ލޭ... ހީވީ ހަމަ އަސްލެއްހެން. ވަރަށް ބިރުގަތް. ބިރުގަތްވަރުން ހާސްވެގެން މާބޮޑަށް ބޮލުގަ ރިއްސަންފެށީ. އެހެންވެ ބޭސް ކައިގެން ފަހުން ނިދުނީ." މާޔަލްގެ ވާހަކަތަކާއެކު ތަފާތު ހިމޭންކަމެއް އިވާނަށް ވެރިވިއެވެ. ކުރިމަތީގައި ނުހުއްޓަސް އެކަން މާޔަލްއަށް ފާހަގަވިއެވެ. އޭނާ އިވާނަށް ގޮވާލީ ޖަވާބެއް ނައީމައެވެ.\n"ބިރު ހުވަފެނުގެ ވާހަކަ ދައްކާކަށް ނުވާނެ. އެކަމާ ދެން ނުވިސްނައްޗޭ." އިވާން ކުއްލިއަކަށް ބުނެލިއެވެ.\n"ޕްރޮމިސް މީ. އިވާން ބަލައިގެންކަން އުޅެނީ." މާޔަލްއަށް ބުނެވުނެވެ.\n"އަދިވެސް ތިވިސްނަނީއޭ... ޔެސް އައި ޕްރޮމިސް. ތި ލޯބިގަނޑު ހާސްވާވަރުކަމެއް ނުކުރާނަން. ސައިބޮއެފިންތަ؟. އަދި ހޭލީ ދޯ." އިވާން ވާހަކައިގެ މިސްރާބު ބަދަލުކޮށްލިއެވެ.\nމާޔަލްގެ ކޯލު ނިންމާލާފައި އަތުގައި އޮތް ފޯނުގައި ބާރަށް އިވާނަށް ހިފަހައްޓާލެވުނެވެ. އެ މޫނުމަތިން ހިސާބެއްގެ ނުތަނަވަސްކަން ފާޅުވެލައިފިއެވެ. ދެބުމަކައިރިކޮށްލައިގެން އިވާނަށް އިދެވުނީ ފުން ވިސްނުމެއްގައެވެ.\n"މާޔަލް ހަނދާންވަނީތަ؟. އެހެންވެއްޖެއްޔާ..." އިވާންގެ ހިތް އޭނާގެ ގާތުގައި ވާހަކައެއް ބުނަން އުޅުނެވެ. އޮފީސް މޭޒުގައި އުޅަންބޮށިކޮޅު ވިއްދާލުމާއެކު މުއްކަވާލި އަތްތިލަ ގެނެސް ފިއްތާލި ތުންފަތުގައި ޖައްސާ ބާރުކޮށްލިއެވެ. އަމިއްލަ ހިތަށް ވެސް އޭނާ ހުރަސް އެޅީއެވެ. އެ ހިތް ބުނާން އުޅޭ ވާހަކަ ފުރިހަމަ ކުރާން ފުރުޞަތު ނުދީ އެއީ އިވާން އަޑު އަހަން ނޭދޭ ވާހަކަތަކެއް ވީމައެވެ. މާޔަލްގެ ހަނދާންތައް އަނބުރާ އަންނާކަށް އިވާން އެއްގޮތަކަށް ވެސް ބޭނުމެއްނޫނެވެ. އޭނާއާއި މާޔަލްގެ ކައިވެނި ނުކުރެވެނީސް އެއިން އެއްވެސް ހަނދާނެއް އިޔާދަވާން އޭނާއަށް ފުރުޞަތު ދެވޭނީ ކިހިނެއް ހެއްޔެވެ.\n"ޝިޓް!..." މުއްކަވާލައިގެން އިން އަތްތިލަ ތުންފަތާ ދުރުކޮށްލުމާއެކު ގެނެސް އިވާންގެ ނިތްކުރީގައި ތަޅާލިއެވެ. މާޔަލްގެ ހަނދާންތައް އިޔާދަވާން އޭނާ ނޭދެނީ އެކަމުގައި ސަބަބެއް އޮވެގެންނެވެ. އޭނާއަށް ކުރީގެ މާޔަލްއަށްވުރެ މިހާރުގެ މާޔަލް މާބޮޑަށް ވެސް ކަމުދެއެވެ. މިހާރު އެ ދެމެދުގައި އޮތް ގުޅުން ވެސް ގާތްވެއްޖެހެން އިވާނަށް އިޙްސާސް ކުރެވެއެވެ. އޭނާއަށް ހަޤީޤީ ކާމިޔާބުގެ އިޙްސާސް ކުރެވޭނީ އޭނާގެ ހައްޤަކަށް ހުރިހާ ގޮތަކުން މާޔަލް ވީމައެވެ. އެ ދުވަސް ވެސް މިހާރު ދުރެއްނޫނެވެ.\n"މެރީ ނުކުރިޔަސް ރަންކިޔަން ބުނަންވީ ކަންނޭގެ. އޭރުން ތްރީ މަންތްސް ހަމަވާއިރަށް އަވަހަށް މެރީ ކުރެވޭނެ." އިވާންގެ ސިކުނޑި ރަނގަޅު ޚިޔާލެއް އޭނާއަށް ދިނެވެ.\n"ތީ ކާކު؟ ކިހިނެއް މި ނަންބަރު ލިބުނީ." ކޮލެޖްގެ ބްރޭކް ގަޑީގައި ރައްޓެހިންނާއެކު ނުކުމެ ބެންޗުގައި އިން މަލަކް ނިކަން އަވަހަށް މެސެޖު ލިޔެ ފޮނުވާލިއެވެ.\nރޭ ޕާޓީއިން ފެށިގެން އޭނާއަށް ގޮތް ނޭނގޭ މެސެޖުތަކެއް އަންނަނީއެވެ. ހެނދުނުގެ ސަލާމްކޮށް ބާއްޖަވެރި ދުވަހަކަށް އެދި މެސެޖުކޮށްފައި އޮތެވެ. އެމީހަކަށް މަލަކް ކޮލެޖަށް ދާކަން އެނގެއެވެ. އެނޫނަސް މަލަކްގެ ދިރިއުޅުމާ ބެހޭ ގޮތުން އެމީހަކަށް ވަރަށް ގިނަ އެއްޗެހި އެނގޭހެން އޭނާއަށް ހީވެއެވެ.\n"ނަންބަރެއް ހޯދުމަކީ އެހާ އުނދަގޫކަމެއްނޫން. އަހަރެން މީ ކާކުކަން އެނގޭނެ. ބޭނުންތަ ބަލަން." މަލަކްގެ މެސެޖު ލިބުމާއެކު އެ މީހަކު ވަގުތުން ރައްދު ފޮނުވިއެވެ.\n"އަހަރެމެން ކުރީން ދިމާވިތަ. ރޭގަ ޕާޓީއަށް އައިން ދޯ. ކީއްވެ މީޓުނުކުރީ. ކޮންނަމެއް ކިޔަނީ." މަލަކް އަހާލިއެވެ. އެއީ ކޮންމެ މީހެއް ނަމަވެސް އޭނާގެ މެސެޖުތަކާމެދު މަލަކްގެ ހިތުގައި ޝައުގުވެރިކަން އުފެދިއްޖެއެވެ.\n"ބައްދަލުކުރާން ކެރޭނެތަ؟. ފަހަރެއްގަ މަލަކްއަށް އަހަރެން ކަމުނުގޮސްދާނެ ފެނުނީމަ." އެމީހާ މެސެޖުކުރިއެވެ.\n"ތީ އަންހެނެއްތަ ނޫނީ ފިރިހެނެއްތަ؟" އިރުކޮޅަކު ވިސްނަން އިނދެފައި މަލަކް ލިޔެލިއެވެ. އޭނާގެ އެ ސުވާލަށް ޖަވާބައެއް ނައެވެ.\n"ތި ފޯނު ބާއްވާފަ މަރީ މިއޮއްދައްކާ ވާހަކައެއް އަޑު އަހާބާ." އެކުވެރީންނާއެކު ބެންޗުގައި އިށީނިއްސުރެ މަލަކް ފޯނަށް ގެއްލިފައި އިންނަކަން ފާހަގަވެ މަލަކްގެ ކޮނޑުގައި ޖުމާ ޖެހިއެވެ.\n"ދައްޔާން ފެނުނީ. ފުރަތަމަ މަށަށް ނުވެސް އެނގުނު. ކުރިޔަށްވުރެ ދިގުވެފަ ހުރީ. ބޮޑީ ބިލްޑު ވެސް މިހާރު ކުރޭ ކަންނޭނގެ. އޭނާ ހާދަ ފިރިހެނޭ. މޮޔަވާވަރުވޭ. ވަރަށް ސްޓައިލިޝްކޮށް ހުރީ. ހީވަނީ ވާހަކަފޮތަކުން ނުކުމެ ހުރި ސެކްސީ ބޭޑް ބޯއީއެއްހެން." ފޮނިފޮނި ހުވަފެނެއްގެ ވާހަކަ ދައްކާފަދައިން މަރިޔަމް ބުނެލިއެވެ. މަލަކްގެ ފޯނު ރިންގުވާން ފެށީ ހަމައެވަގުތެވެ.\n"ހެލޯ..." ހިސާބަކަށް ޖެހިލުންވެ ހުރެ މަލަކް ގޮވާލިއެވެ. (ނުނިމޭ)


އިންތިޒާރުކުރުން އެދެމޭ ލޯބިވާ9ވަނަ ބައި – Esfiya\nރާޔާ ނަމާދުކޮއް ނިމިގެން މާނިޝްއަށް ބަލަމުން ދިޔައެވެ. އޭނާ ބޭނުންވަނީ ނަމާދުކުރުމަށް ބުނުމަށެވެ. ނަމަވެސް އެކަން ކުރެވެން ނެތުމުން ރާޔާ ހުންނަނި ވަރަށް ދެރަވެފައެވެ. ރާޔާ ބަލަމުން ދަނީ ކީއްވެކަން މާނިޝްއަށް އެނގުނެވެ. މާޝާ އެނދުގައި ބޭއްވުމަށްފަހު މާނިޝް ރާޔާ ކައިރިއަށް ހިނގައިގަތްވަގުތު ފޯން ރިންގް ވިއެވެ.\n” އޭ ބަޑީ… ރޫމަށް އައިސްބަލަ.. ސޯފީ ވަރަށް ސަކަރާތްވެގެން…….” ހާސްވެފައި ހުރެ ކަމާލް ބުނެލިއެވެ. ފޯން ބޭއްވުމަށްފަހު މާނިޝް ބަލާލީ ރާޔާއަށެވެ. އެ ލޯބިލޯބި މޫނުން ފެންނަމުންދަނީ މަޑުމައިތިރި ކަމެވެ. ނިޔަނެތި ކަމެވެ. މާނިޝް ރާޔާއަށް ބަލާލަމުން ކޮނޑުގައި އަތްޖައްސާލިއެވެ.\n” ރެއިން…. އެބަ އަންނަން…. އެހާ ލަހެއް ނުވާނެ! “\n” އަހަރެން…. ވަރަށް ބިރުގަނޭ… މާން ގޭގައި ހުންނާތީ އަހަރެން ވަރަށް ހިތްހަމަ ޖެހޭ… އެކަމަކު…މިހާރު އެބަ ބިރުގަނޭ.. ކޮންތާކަށް ދަނީ؟ ” މާނިޝް ރާޔާގެނެސް މެޔާލާ ބޮނޑިކޮއްލިއެވެ.\n” އަންނާނަމޭ…. އަހަރެން ދެން ރެއިން ނުރޮއްވާނަން.. ޕްރޮމިސް..” މާނިޝް ރާޔާ ގެ ދެލޮލަށް ބަލަމުން ބުނެލިއެވެ\nކޮޓަރިއަށް ގޮސް ވަތްއިރު ސޯފީ އޮތީ އެނދުގައެވެ. އެންމެން ތިބީ ވަށައިގެންނެވެ.\n” ކިހިނެތް ވިއްޔޭ؟ ” އާދައިގެ ގޮތަކަށް މާނިޝް އަހާލިއެވެ\n” ނޭނގެ.. މާ ހާޑުކޮށް ޖެއްސީ……..” އެޑަމް ބުނެލިއެވެ.\n” އެއީ އޭނަގެ އަމިއްލަ ކަމެއްނު.. ބޭނުން ކުރާއިރުގަ އެނގެން ވާނެ އެއްނު….” މާނިޝް ހުރީ ވަރަށް ފޫހިވެފައެވެ.\n” މާޓިން އާއި ހެދިޔޯ އެކަމު……………..” ކެމަލް ތެދުވަމުން ބުނެލިއެވެ.\n” އޭނ މަށާހެދިއޭ؟ މަ އޭނަ ލޮލަށް ނުދެކޭތާ އެއް ހަފްތާވީ… މިތަނަށްވެސް ނާންނަތާ މިހާރު ހަފްތާއެއް ވެއްޖެ… “\n” އެއީ އޭ މައްސަލައަކީ… މާޓިން އޭނަ އާއިގާތް ގުޅުމެއް އުފެއްދިފަހުން އޭނައަށް މިހެން މިވީ؟ “ޒޫބީ މާނިޝްއަށް ބަލާލަމުން ބުނެލިއެވެ. މާނިޝް ސިހުނެވެ.\n” އާނ މާޓިން.. ސޯފީ ލޯބިވަނިއްޔޯ………” ސޮޓީވެސް ތެދުވިއެވެ. އަދި ޓީޝާޓް ރަނގަޅުކޮއްލަމުން މިނީބާއިން ފުޅިއެއް ނެގިއެވެ. މާނިޝް ހުރީ ބުނާނެ އެއްޗެއް ނޭނގިފައެވެ.\nސޯފީ ލޯހުޅުވާލިއެވެ. އަދި މާޓިން އޭ ކިޔާ ގޮވާލިއެވެ.\n” މާޓިން އޭނަ އާއި ވާހަކަ ދައްކަބަލަ… ހައްލުކޮއްބަލަ … އަހަރެމެން މިދަނީ ބޭރަށް ޖެހިލަން…” އެޑަމް ކަމާލުގެ ކޮނޑަށް އަތްވައްޓާލަމުން ބުނެލިއެވެ. މާނިޝް އެތެރޭގައި ބަހައްޓާފައި އެންމެން ނުކުތެވެ. މާނިޝް މަޑުމަޑުން އެނދުގެ މަގަތުގައި އިށީނެވެ. ސޯފީ މަޑުމަޑުން ތެދުވެ ހަމަޖެހިލިއެވެ.\n” ސޮރީ… ” މާނިޝް ބުނެލިއެވެ. ސޯފީ ހީލުމުން އަނެއްކާވެސް މާނިޝް ވާހަކަ ދެއްކިއެވެ.\n” އެކަމު އޭގެ މާނައަކީ ސޯފީ ދެކެ ލޯބިވަމެކޭ ނޫން…… އަހަރެންނަށް އެރޭ ސޯފީ ގެންދިޔުމަކީ އަހަރެންގެ ކުށެއް.. އެކަމު އެގޮތަށް އެދުވަސްވަރު އެކި ކުދިން ގެއަށް ގެންދިޔައިން… އަހަންނަށް ވިސްނުނު ގޮތުގައި އަހަރެންގެ އަނބިމީހާދެރަކޮށް ކުދިންނަށް ނިކަމެތިކަން ލިބުމަކީ އަހަންނަށްވެސް ލިބޭ ވަރަށް ބޮޑު ދެރައެއް.. އަހަރެން ނިންމައިފިން މިކަމުން ސަލާމަތްވެގެން އަލުން އަހަރެންގެ ދިރިއުޅުން އާލާކުރަން.. ސޯފީ އަހަންނާ ހެދިއޭ ކިޔައިން ތިފަދަ ޢަމަލުތައް ނުކުރޭ.. ” މާނިޝް ތެދުވުމުން ސޯފީ މާނިޝްގެ އަތުގައި ހިފިއެވެ.\n” އަހަރެން ޤަބޫލުކޮއްފިން ހުރިހާ ކަމެއްވެސް… އެކަމަކު އަހަރެންނަށްޓަކައި އެންމެ ކަމެއް…. ކޮއްދީ…..” ސޯފީގެ ޖުމުލައިން މާނިޝްބަލާލިއެވެ.\n” އެއްފަހަރު ނަމަވެސް އަހަންނާއެކު ޔޫޒްކޮއްލަބަ…. “\n” ނޫނެކޭ.. އަހަރެން ދުރުވާން މަސައްކަތްކުރާ ވާހަކަ ބުނީމަވެސް އަދިވެސް ޖައްސަންވީތަ؟ ” މާނިޝް ރުޅިއައެވެ.\n” ޕްލީޒް… ހާޑުކޮށެއް ނޫން.. ލައިޓްކޮށް.. ޖަސްޓް މައިންޑް ފްރީ ކޮއްލަން……….” ސޯފީ ދެރަވެފައި ހުރުމުން މާނިޝް އިސްޖަހާލިއެވެ.\nއެޑަމް މެން ރޫމަށް އައި އިރު ސޯފީ އޮތީ މުށިގަނޑު މަތީގައެވެ. މާނިޝް އެނދުގައި ބޯޖައްސާލައިގެން ދެމިފައި އޮތެވެ.\n” ވާއު… ގްރޭޓް ވޯރކް ސޯފީ..މާޓިން އަލުން ޖޮއިން ވީދޯ.. ސޯފީ ގަދަ ކަލޭނޭ…’ އެޑަމް އެނދަށް ޖެހިގަތެވެ.\n” ދެން ނުކެރޭނެ އޭނައަށް ސަލާމަތްވާކަށް.. ސޯފީ ރަނގަޅު އެއްޗެއް ނޫންކަންނޭނގެ އެދިނީވެސް.. ހަމަ ހިއެއް ނުވޭ ސޯފީ މާޓިން ދޫކުރާނެ ހެންނެއް.. ” ޒުބީ ވެސް ޖައްސާލިއެވެ.\n” ބަލަ ބަލަ ޒޫބީ.. އާދޭ މަ ކައިރިއަށް.. ތި އެޑަމް ކައިރީ އޮއްވަ ކަމެއްވެސް ކޮއްފާނެ.. ” ކަމާލް ދިމާކޮއްލިއެވެ. އެންމެން ހޭންފެށި އަޑަށް މާނިޝްއަށް ލޯހުޅުވާލެވުނެވެ. އެންމެން މައިތިރިވިއެވެ. މާނިޝް ވަރަށް އުނދަގުލުން ކަހަލަގޮތަކަށް ތެދުވެގެން ދޮރާއި ދިމާއަށް ހިނގައިގަތެވެ. އެންމެން ތިބީ އެއްވެސް އެއްޗެއް ނުބުނެއެވެ. މާނިޝްގެ ހަރަކާތްތަކަށް ބަލާށެވެ.\n” އޭނަ ގެއަށް ދާނީ ހޭވެރިކަން ވެގެން. އަޅާ ނުލާ އަދި އަންނާނެ… ” ޔަޤީންކަމާއި އެކު ސޮޓީ ބުނެލިއެވެ.\nރާޔާ އުޅެނީ އެނދު ތަންމަތި އަޅާށެވެ. ތިން ކުދިންނާއި އެކު ފާތުން އުޅެނީ ޖެހިގެން ހުރި ކޮޓަރީގައެވެ. ބެޑްޝީޓް އެޅުމަށްފަހު ރާޔާ އެނބުރިލި ވަގުތު މާނިޝް ކޮޓަރިއަށް ވަދެގެން އަންނަނީއެވެ. މާނިޝް ފެނުމާއި އެކު ރާޔާއަށް ދެނެގަނެވުނެވެ. މާނިޝް ރާޔާއަކަށް ވަގުތު ކޮޅެއްވެސް ނުދިނެވެ. ކޯތާފަތްމަތީގައި އެތިފަހަރެއް ޖެހި ޖެހީނުން އެނދުމައްޗަށް ވައްޓާލިއެވެ. ކޮލުގައި އަތްއަޅަމުން ރާޔާ ތެދުވިއެވެ. މާނިޝްގެ ލޮލުން ފެނުނު ރުޅިވެރިކަމާއި އެކު ރާޔާގެ އިސްތަށިގަނޑުގައި ހިފާ ލުތްކެއްޖެހިއެވެ. ވީތަދުން ރާޔާގެ ލޮލުން ފެންއައެވެ.\n” މާން…. މާން… އަހަންނަށް…. ވަރަށް ތަދުވޭ!” މަޑުމަޑުން ރާޔާ ބުނެލިއެވެ. މާނިޝް އެ އަޑެއް ނޭހިއެވެ. އިސްތަށިގަނޑުގައި ހިފައިގެން ގެންގޮސް ފާޚާނާއަށް ވެއްދުމަށްފަހު މާގަނޑު ދޫކޮއްލައިގެން ރާޔާ މާގަނޑުދަށުގައި ބެހެއްޓިއެވެ. ނޭވާ ހާސްވެގެން ރާޔާ ތެޅިގަތެވެ. ރާޔާ ބިރުގެންފިއެވެ. މާނިޝްގެ ދެލޯވަނީ މެރިފައެވެ. ރާޔާއަށް ރޮވުނެވެ. މާނިޝް ރާޔާގެ އުނަގަނޑުގައި ހިފާ ކައިރިއަށް ދަމާލިއެވެ. އަދި އޭނާގެ އަނގަމަތީގައި ހިފައިގަތެވެ. މާނިޝްގެ އަތްދޫކޮއްލުމާއި އެކު ރާޔާއަށް ތަދުވެގެން ބާރަށް ރޯންފެށުނެވެ.\n” މަންމާ!!!” މިޝްއަލް އައިސް ފާޚާނާ ދޮރުމައްޗަށް އެރުމާއި އެކު މާނިޝް ބަލާލިއެވެ. އޭރު ރާޔާ ހުރީ ފާރުގައި ބޯޖައްސާލައިގެންނެވެ. މާނިޝް އަޅާވެސް ނުލާ ނުކުތެވެ. ފާތުން ހުރީ ކޮޓަރި ދޮރުމަތީގައެވެ. މާޝާ ކޮނޑުމަތީގައި ބާއްވައިގެންނެވެ. ފާހާނާގައި ހުރެފައި މަޑުމަޑުން ރާޔާ ކޮޓަރި ތެރެއަށްވަނެވެ. ފާރުގައި އެއް އަތް ޖައްސާލައިގެން ބޮލުގައި އަނެއް އަތް ޖައްސާލައިގެން ތެމިފޯވެގެން ރާޔާ ކޮޓަރި ތެރެއަށް ވަތް އިރު ތިން ދަރިން ފެނުމުން އޭނާއަށް އަނގަމަތީ އަތް އެޅުނެވެ. އިތުރަށް ކަރުނަތައް ފޭބިއެވެ. މިޝްއަލްވެސް ވާނުވާ ނޭނގިފައި ހުރިކަން އެ މައުސޫމު މޫނުމަތިން ދޭހަވެއެވެ. ފާތުން ވެސް ހުރީ ވަރަށް ދެރަވެފައެވެ. މާނިޝް ފެންނަންވެސް ނެތެވެ. ފާތުން އަވަސް އަވަހަށް ވަދެ ނިދިފައި އޮތް މާޝާ އެނދުގައި ބޭއްވުމަށްފަހު ރާޔާއަށް ބަލާލިއެވެ. ރާޔާ އިސްޖަހާލިއެވެ.\n” ކޮއްކޮމެން ދޭ އެކޮޓަރިއަށް ކުޅެން… ދައްތަ މިދަނީ؟ ” ފާތުން ދެކުދިންގެ އަތުގައި ހިފައިގެން ކޮޓަރިން ނުކުތެވެ. އެކުދިން ދުވެފައި ދިޔުމުން ފާތުން އެނބުރިލިއެވެ.\n” ރާޔާ… ކިހިނެތްތަ މިވީ؟ ” ފާތުން ރާޔާގެ ކޮނޑުގައި އަތްޖައްސާލިއެވެ.\n” ނޭނގެ.. ދުވަހަކުވެސް ވީކަމެއް ނޫން މިއީ…. ޕްލިޒް ނުބުނައްޗޭ ރިޔާޒްމެން ގާތު… އެމީހުން ވަރަށް ކަންބޮޑުވާނެ……” ހަމަޖެހޭގޮތް ދައްކަމުން ވާހަކަ ދެއްކިއެއް ކަމަކު ރާޔާގެ ހިތަށް ވަރަށް ތަދުވެއެވެ.\n” ފާތުން ދޭ އެކުދިން ކައިރިއަށް… އަހަރެން…. އަހަރެން މިދަނީ… ” ހިންދިރުވާލަމުން ރާޔާ ބުނެލިއެވެ.\nފާތުން ދިޔުމުން ކޮޓަރީގެ ދޮރުލައްޕާ ތަޅުލުމަށްފަހު ރާޔާ ދޮރުގައި ލެނގިލިއެވެ. އަދި ގިސްލަ ގިސްލާފައި ރޮމުންދިޔައެވެ. އެނދުމަތީ ނިދާފައި އޮތް ހަމަހުގެ މާޝާ އަށް ބަލާލުމަށްފަހު ރާޔާ މަޑުމަޑުން ކުރިއަށް ފިޔަވަޅެއް އެޅިއެވެ. އަނެއްކާވެސް ހުއްޓި ރޯންފެށިއެވެ.މުށިގަނޑުމަތީ އިށީނދެ އެނދުގައި ބޯއަޅާލުމަށްފަހު ރާޔާ ހިތާހިތާ ކިޔަމުން ދެއެވެ.\nއަހަރެންގެ ދިރިއުޅުމަށް މާން އެންމެ ބޭނުމީ މިހާރު،،،، އަހަރެމެންގެ މި ކުދިންނަށް ދެމީހުންގެ ލޯބިދީގެން ބޮޑުކުރަން އަހަރެން ވަރަށް ބޭނުން.. އެކަމަކު ކިހިނެތް…. ކިހިނެތް އެކަންވާނީ؟ އަހަރެންނަށް ގޮތް ހުސްވެއްޖެ.. ކެތްކޮށްކޮށް ހިތް ޒަހަމް ވެއްޖެ… އަހަރެންގެ ހިތް މުޅިން ބަލިކަށިވެއްޖެ… ނިކަމެތި ވެއްޖެ… އަހަރެން ދެކެމުން އައި ފޮނި ހުވަފެންތައް ކުރަމުން އައި އުއްމީދުތައް މާންއަށް ނޭނގެނީތަ؟ ” ލޮލުން އައި ކަރުނަތައް ދޫކޮއްލަމުން ނިދާފައި އޮތް މާޝާއަށް ބަލާލިއެވެ.\n” ދަރިފުޅާ! ބައްޕަ އެހުރީ މިހާރު އަހަރެމެންނަށް ލިބުމަށްވުރެން މާދުރުގަ… ބައްޕަ ދެން އެހެން އުޅެފަ އަހަރެމެންނާ ވަކިވާނެ ކަމަށް މަންމައަށް ވަރަށް ހީވޭ… އެދުވަހުން މަންމައަށް ވާނެ ގޮތެއްވެސް ނޭނގެ… އެކަމަކު ދަރިފުޅުމެންނަށްޓަކައި މަންމަ ދިރިހުންނަންޖެހޭ.. ދަރިފުޅުމެން އެކަނި މި ބޮޑު ދުނިޔެއަށް ދޫކޮއްލާނީ ކިހިނެތް؟ މި ބަލިކަށި މަންމަގެ ކިބައިގައި ނެތް ހިތްވަރު ދައްކައިގެން މަންމަ އެބަޖެހޭ ވަރުގަދަވާން… ދަރިފުޅު މެންނަށްޓަކައި…. ހަމައެކަނި ދަރިފުޅު މެންނަށްޓަކައި… ” ގިސްލަމުން ރާޔާ އެނދުގައި އޮތް ބެޑްޝީޓްގައި ހިފާ ބާރަށް މުށްކަވާލިއެވެ.\n” ހަލޯ… ” ފޯން ނެގުމަށްފަހު ރާޔާ ބުނެލިއެވެ.\n” ދޮންތާ… ކޮބާ ކޮއްކޮމެން؟ ރަނގަޅުތަ؟ ” ރިޔާޒް ވާހަކަ ދެއްކުމުން ރާޔާއަށް ރޮވޭގޮތްވިއެވެ. ފެންކަޅިވިއެވެ.\n” ރަނގަޅު އެންމެންވެސް.. ކޮންއިރަކުން އަންނަނީ؟ ” އަވަސް އަވަހަށް ރާޔާ އެހިއެވެ.\n” ދެން……. ނުވެއް ބުނެވޭނެ.. ސަޕްރައިޒް ދޭނީ… ‘ ރިޔާޒް ވަރަށް އަވަހަށް އަންނާނެހެން ރާޔާއަށް ހީވިއެވެ.\n” ހަލޯ ދޮންތާ… ވަރަށް ހަނދާންވޭ.. އަބަދު ނުގުޅޭތީ ވަރަށް ދެރަވެސް ވޭ…” އައިންތު ވަރަށް ލޯބިން ވާހަކަ ދެއްކިއެވެ.\n” ދޮންތައަށްވެސް އަބަދަކު ނުގުޅެ އެއްނު… ” ރާޔާ ހީލަމުން ބުނެލިއެވެ.\nރިޔާޒް މެންނާއި ވާހަކަ ދެއްކޭ ކޮންމެ ފަހަރަކު ރާޔާއަށް އުފާވެރިކަން ގެނުވައެވެ. މިޔަދު ރާޔާގެ ހިތުގައި ބިރުވެރިކަމެއް އުފެދުނެވެ. ރިޔާޒް އާއި އައިންތު އައުމަށްފަހު މާނިޝްގެ ޢަމަލުތައް ހުންނަ ގޮތް އެނގުމުން ކަންތައްވާނީ ކިހިނެތް ކަމެއްވެސް ނޭނގެއެވެ. މިހާރުވެސް އާއިލާގެ ޚަރަދުތަކުގައި އެންމެ ބޮޑު ރޯލެއް އަދާކުރަނީ ރިޔާޒްއެވެ.\nކޮޓަރީގައި އިނދެގެންވެސް ރާޔާ ވަރަށް ރުޔެވެ. އަދިވެސް ރާޔާއަށް މާނިޝް ނޭނގެނީހެއްޔެވެ؟ ނޫނީ ހިތްދަތިކަމުގައި ހުއްޓާ މާނިޝް އައިސް ދޭ ކުޑަކުޑަ އުފަލަކުންވެސް ހުރިހާ ކަމެއް ހަނދާން ނެތެނީ ހެއްޔެވެ؟ ރާޔާ ސިހުނީ ފަހަތުން ރާޔާއަށް މީހަކު ގޮވާލުމުންނެވެ. އެނާ ސިހުނެވެ. ރާޔާގެ ސިފައިގައި ދެރަވެފައި ހުރި އަންހެން ކުއްޖެކެވެ އޭނާގެ ލޮލުންކަރުނަ ފައިބަ ފައިބާ ހުއްޓެވެ.\n” އަހަރެންގެ އެކުވެރިޔާ… ކީއްވެ ތިދިރިއުޅުމުން ދުރަށް ނުދެވިގެން ތިއުޅެނީ؟ އޭނަ މަތިން ހަނދާން ނައްތާލާ އާ ދިރިއުޅުމެއްފަށާ.. އަހަރެންނަށް ތިހިތާމަތައް ދެކެން ކެތެއް ނުވާނެ… ކޮންމެ ރެއަކު އަހަރެންވެސް ތި އެކުވެރިޔާ އާއި އެއްވަރަށް ހިތާމަކުރަން.. ރޯންވެސް ރޮވޭ… ވިސްނާލަބަލަ.. ފުންކޮށް ވިސްނާލަބަލަ.. ” އޭނާ ބުނަމުންދެއެވެ. ރާޔާ ދެން ސިހުނީ އެހެން ދިމާއަކުން އަޑެއް އިވުމުންނެވެ. އޭރު ކޮޓަރީގެ ކަނެއްގައި ލައްވެލައިގެންވެސް ހަމަ ރާޔާގެ ސޫރަ ހުއްޓެވެ،\n” ނޫން.. އޭނަ އެބުނާގޮތް ނަހަދާތި… މާނިޝް ދޫކޮށްނުލާތި… އޭނަ ކޮންމެ ގޮތަކަށް އުޅުނަސް އެކުވެރިޔާދެކެ ކިހާ ލޯބިވޭ.. ތިދަރިންކޮޅު ދޮންބައްޕައަކާ ޙަވާލުނުކުރޭ.. ޕްލިޒް” ރާޔާއަށް ދެފަރާތަށް ބެލެމުންދެއެވެ.\n” ނޫން… އެއީ ދޮގެއް.. ލޯބިވުމަކީ ބޭނުންވީމަ އުފާ ހޯދުމެއްނޫން.. އަނބިމީހާއަށްޓަކައި އަދި ދަރިންނަށްޓަކައި އަދާކުރަންޖެހޭ ހައްޤުތައް އަދާނުކުރަންޏާ ކީއްކުރަން ހިތާމަކުރަން އިނދެގެން އުޅޭނީ..” އެއްފަރާތުން ބުނަމުން ދެއެވެ.\n” އެއީ ދޮގެއް.. އޭނައަށް ވިސްނިގެން އަދި އަންނާނެ… އެދުވަހަކުން އެހެން މީހެއްގެ އަތްބަކަށް ވެގެން ދަރިންކޮޅު އޭނަ އާއި ވަކި ކޮއްލާފަ ހުރީމަ އޭނަ ކިހާ ދެރަވާނެ… އެދުވަހުން ތިޔަ އެކުވެރިޔާއަށް ކެތްކުރެވެނޭތަ؟ ” އަނެއްފަރާތުން އާދޭސް ކުރަމުންދެއެވެ.\n” ދެން ހެޔޮ ހުއްޓާލާ…… ” ރާޔާ ބޮލުގައި އަތްއަޅާފައި ދެލޯމަރާ ބާރުކޮއްލަމުން ބުންޏޭވެ. އޭނާ ލޯ ހުޅުވާލި އިރު އެއްވެސް މީހަކު ފެންނާކަށްނެތެވެ. އާނއެކެވެ. އޭނާގެ ޒަމީރަށްވެސް ކެތް ނުވީއެވެ. އޭނާގެ ޒަމީރަށްވެސް ކަންތައް ކުރާނެގޮތް އޮޅުނީއެވެ. ރާޔާގެ ސިކުނޑި ސުމަކަށް ދިޔައީއެވެ. ކުރާނީ ކީއް ހެއްޔެވެ؟ ރަނގަޅު ގޮތެއް ދެއްކެވުމަށް އެދި ދުޢާއަށް އަތްއުފުލާލެވުނެވެ.\nމިޔަދަކީ މިޝްއަލް އާއި މީޝަމްއަށް ހަތަރު އަހަރު ވީ ދުވަހެވެ. ގޭގައި ފުއްޕާހަން ފުއްޕުމުގައި އެކުދިން އުޅެއެވެ. މާޝާވެސް ބޭބެ މެންނާއި އެކު ސިޓިންގ ރޫމުގައި ސަކަރާތްޖެހުމުގައި އުޅެއެވެ. ރާޔާއަށް ބެލެނީ ގަޑިއަށެވެ. މާނިޝް އަންނާނެބާވައެވެ. ކޭކެއް ފަޅާލުމަށް ރާޔާ ބޭނުންވީ އެކުދިން އުފާކޮއްލުމުގެ މަޤްސަދުގައެވެ. ރާޔާ ހުރީ މާނިޝްގެ އިންތިޒާރުގައެވެ.\n” އޭނަ އަންނާނެތަ؟ ” ފާތުން އެހިއެވެ. ރާޔާ ގަދަކަމުން ހިނިތުންވެލިއެވެ.\n” ހީވޭ އަންނާނެހެން…. ބުނި އަންނާނަމޭ…. ” ރާޔާ ދޮރާއި ދިމާލަށް ބަލާލިއެވެ. މާނިޝް ލޮލަށް ނުފެންނަތާ މިހާރު އެއްދުވަސް ވީއެވެ. ރާޔާ ބަލާލީ ލޯބިލޯބި ތިން ކުދިންނަށެވެ. ކޭކު ފެޅުން ލަސްކަމުން އެކުދިންގެ މޫނުމަތިންވެސް ފޫހިވުމުގެ އަސަރު ފެންނަން ހުއްޓެވެ. މާޝާ އައިސް ރާޔާގެ ހެދުމުގައި ހިފިއެވެ. ރާޔާ ގުދުވެލާފައި މާޝާގެ ކޮލަށް ދޮނެއް ދިނެވެ.\n” ސަޕްރައިޒް….” ރިޔާޒްގެ އަޑަށް ސިހިފައި ރާޔާއަށް ބަލާލެވުނެވެ. އައިންތު އާއި ދެމީހުން ދޮރުމަތީގައި ތިއްބެވެ.\n” ހެޕީ ބާތުޑޭ… ” ޕާރްސަލްކޮއްފައިވާ ބޮޑު ފޮށިގަނޑެއް ހިފައިގެން ގެއަށް ވަންނަމުން ރިޔާޒް ހިނިތުންވެލިއެވެ. މިޝްއަލްމެން ދުވެފައި އައިސް ރިޔާޒްގެ އަތުގައި އޮތް ޕާރސަލްއާއި ދިމާއަށް އަތްދިއްކޮއްލިއެވެ. ރިޔާޒް ސޯފާގައި ފޮށިގަނޑު ބެހެއްޓުމަށްފަހު މާޝާ އުރާލިއެވެ. އައިންތު އިށީނދެލީ ވަރުބަލިކަމާއި އެކުއެވެ. ރާޔާގެ މޫނުމަތިން އުފާވެރިކަން ފެންނަން ހުއްޓަސް އޭނާގެ ހިތުތެރޭގައި ވަނީ ހާސްކަމެވެ.\n” އޭތް .. ހިނގާ އަވަހަށް ކޭކު ފަޅާލަން… ” ރިޔާޒް ބުނެލިއެވެ. މީޝަމް އުރާލަމުންނެވެ. އެވަގުތު ކައިރީގައި ހުރި މިޝްއަލް ދޮރާއި ދިމާއަށް ބަލާލަމުން ބުނެލިއެވެ.\n” އަދިވެސް ބައްޕަ ނާދޭ… ބައްޕަ އައީމަ ފަޅާނީ… ” ރާޔާގެ ހިތައް ހިވީ ތޫނު އެއްޗެއް ހަރާލި ހެންނެވެ. ރާޔާއަށް ލޯމަރާލެވުނެވެ. ދަރިފުޅާއެވެ. ތި މަޑުކުރަނީ ދަރިފުޅުގެ ބައްޕައަށް ހެއްޔެވެ؟ ބައްޕަ އަންނާނެހެން ދަރިފުޅަށް ހީވަނީ ހެންނެވެ. ދަރިފުޅު ތިޔަ އުއްމީދު ނުކުރާށެވެ. ހެޔޮނުވާނެއެވެ. ބައްޕަ ނައުމުން ތި ކުޑަކުޑަ ހިތް ފުނޑުފުނޑު ވެދާނެއެވެ..ރާޔާގެ ހިތުގެ ތެޅުމަށް ލޮޅުން އެރީ ކުއްލިއަކަށް ދުވެފައި ކަހަލަ ގޮތަކަށް އައިސް ވަތް މާނިޝް ފެނުމުންނެވެ.މާނިޝް އައިސް ޖެހުނީ ފާރު ބުޑުގައެވެ. ފަހަތުން އިތުރު ދެމީހުންވެސް ވަނެވެ. އެމީހުން ގޭތެރޭގައި އެނބުރެނީއެވެ. ހީވާގޮތުން ކޮންމެވެސް މީހަކަށް ފިލަނީއެވެ. އެންމެންގެ މޫނުމަތީގައިވަނީ ސުވާލުމާކުޖެހިފައެވެ. ތިން ކުދިންވެސް ވަނީ ބިރުގަނެފައެވެ. ބޮލުގެ އިސްތަށިގަނޑު ދިގުކޮއްފައި ނުބައި ގޮތަކަށް ތިބި ދެމީހުންނާއި އެކު ބައްޕަ އެއައީ ކީއްކުރަންބާވައޭ އެކުދިންގެ ހިތައް އަރަމުންދާކަހަލައެވެ. ސިކުންތު ކޮޅެއްގެ ތެރޭގައި މާނިޝް މެންގެ ފަހަތުން ޕޮލިހުންވެސް އައިސްވަނެވެ.\n” ކިހިނެތްތޯ މިވަނީ؟ ” މީޝަމް ގޮނޑިއެއްގައި ބައިންދަމުން ރިޔާޒް ސުވާލުކުރިއެވެ. ހައިރާންވެ ކަންބޮޑުވެފައެވެ. އޭރު މާނިޝް އާއި ސޮޓީ އަދި ކަމާލްގެ އަތުގައި ބިޑި އަޅުވައިފިއެވެ. ރާޔާއަށް ހުރެވުނީ މާނިޝްއަށް ބަލާށެވެ. މާނިޝް ހޭވެރިކަމެއް ނެތެވެ. ދެލޯވަނީ މެރިފައެވެ. ރާޔާގެ ލޮލުން ކަރުނަތައް ފައިބަމުންދެއެވެ. އައިންތު ރާޔާގެ ކައިރީގައި ހުއްޓުމުން ރާޔާ އިސްޖަހާލިއެވެ. ޕޮލިހުން ފެނުމާއި އެކު ބިރުން އެކުދިން ވަނީ ކޮޓަރިއަށެވެ.\n” މި މީހުން މަސްތުވާތަކެތި ބޭނުންކުރާތާ މިހާރު ވަރަށް ދުވަސްވެއްޖެ.. އަތުލައި ނުގަނެވިގެން މިއުޅެނީ.. މިތިބީ ބޮޑެތި ޑީލަރުން… އަދި މާލޭގެ ބޮޑެތި ގޭންގް ތަކާ ގުޅިގެން ވަރަށް ގިނަ އަދަދަކަށް ތެޔޮ އެތެރެ ކޮއްފައިވަނީ.. މިމީހުން ހައްޔަރު ކުރެވުނީމި… “\nއެ ޖުމުލަތައް ރިޔާޒްއަށް ޤަބޫލުކުރަން ދަތިވިއެވެ. ރާޔާއަށް ބަލާލި އިރު ރާޔާ ހުރީ ރޮއި ރޮއި ބަލިވެފައެވެ. މާނިޝް ގެންދިޔުމުން ރޮމުން ރޮމުން ރާޔާއަށް ތިރިވެވުނެވެ.\n” ދޮންތާ… އަހަރެން ނެތިސް ކޮން ކަންތައްތަކެއްތަ މި ހިނގީ…” ދެރަވެފައި ރިޔާޒް އެހިއެވެ.\nކުއްލިއަކަށް މިޝްއަލްމެން ކޮޓަރިން ނުކުތެވެ. ރިޔާޒް އަނެއް ފަރާތަށް އެނބުރުނެވެ. އަދި އައިންތުއަށް ބަލާލުމަށްފަހު ލޮލުން އިޝާރާތްކުރީ މިޝްއަލް އެތެރެއަށް ގެންދިޔުމަށެވެ.\n” ދައްތާ… ބައްޕަ ޕޮލިސް ގެންދިޔައީ ކީއްވެ؟ ބައްޕަ ގެނެސްދީ…. ” މިޝްއަލްއަށް ހުރީ ރޮވިފައެވެ.\n” މިޝްކޮއަށް އެނގޭތަ؟ ބައްޕަ އެދިޔައީ ނާންނާކަށް ނޫނޭ… ބައްޕަ އަދި އަންނާނޭ… ” އައިންތު އުފާވެރިގޮތް ދައްކަމުން މިޝްއަލްގެ އަތުގައި ހިފައިގެން ކޮޓަރިއަށްވަނެވެ.\nރިޔާޒް ބަލާލީ ރާޔާގެ މޫނަށެވެ.\n” އަހަރެން ވަރަށް ދެރަވެއްޖެ ދޮންތަ ތިޙާލުގަ އުޅެމުންވެސް އަހަންނަށް ސިއްރުކުރީމަ… ” ރާޔާ ހުރިހާ އެއްޗެއް ކިޔައިދިނުމުން ރިޔާޒް ބުނެލިއެވެ. ރާޔާ ލޮލުން ކަރުނަ ފޮހެލަމުން ދުރަށް ބަލާލިއެވެ.\n” ތިން ކުދިން ގޮވައިގެން ދައްތަ ކިހިނެތް އުޅޭނީ؟ އެކުދިންގެ ސުވާލުތަކަށް ދޭނީ ކޮންޖަވާބެއް؟” ރާޔާގެ ހިތުގައި އަޅާ ވޭނުން އޭނާގެ ހިތް ފިތެމުން ދެއެވެ.\n” އަހަރެން ދޮންތައަށް އެހީވެދޭނަން… އަހަރެންގެ މަންމަ ނެތް ދުނިޔޭގަވެސް އަހަރެން މިހާ ހިސާބަށް ވެސް ގެނެސްދިނީ ހަމަ ދޮންތައެއްނު… ” ރިޔާޒް ރާޔާގެ ބުރަކަށީގައި ފިރުމާލިއެވެ. ރާޔާ ގަދަކަމުން ހީލިއެވެ.\nދެފަރާތަށް ފުރޮޅި ފުރޮޅި އެތައް އިރަކު އޮވެވިއްޖެއެވެ. އެންމެ ފަހުން ނުނިދިގެން ރާޔާ ތެދުވިއެވެ. އޭރު މީހާ ރޫރޫ އަޅައެވެ. މެޔަށް ތަދުވެ މީހާ ވަނީ ފިނިވެފައެވެ. އަވަސް އަވަހަށް ފެންތައްޓެއް ބޯލުމަށްފަހު ގަޑި ބަލާލިއެވެ. އޭރު ގަޑިން ދޭއްޖަހާ ބޮޑުވިއެވެ. އޭނާ ދެލޯމަރާ ބާރުކޮއްލިއެވެ.\n” މާން… ކީއްވެ ތިހެން ހެދީ؟ އަހަރެމެންނާ ދުރުގަ އުޅެން ބޭނުން ވެގެން އުޅުނު ގޮތެއްތަ ތީ؟ ” ރާޔާއަށް މަޑުމަޑުން ބުނެލެވުނެވެ.\nމާނިޝް އިނީ ފާރުގައި ލެނގިލައިގެންނެވެ. ކުޑަގޮޅީގައި އެހެން އެންމެން ނިދާފައި ވީނަމަވެސް މާނިޝް އިނީ ނުނިދައެވެ.\n” ރެއިން…. އައި މިސްޔޫ… ” މާނިޝްއަށް ބުނެލެވުނެވެ.\nރާޔާ މަޑުމަޑުން ހިނގާފައި ގޮސް އެނދުގައި އިށީނެވެ.\nmy facebook page. my other stories u can read from my page,\nv v v nyc…… next part knirakun…………. i love this story……….. keep it up…\ndhen mifaharu wait kollaa.. effaharaaa v gina baithah up kollin.. heheheh thank u saaraa dear\nnext part mi adhu up kodheeba salaa\nvrh reathi mibai ves\nsory lady… ehaa vas nuveema.. by mihaaru two days mi vee dw.. dhen up kuraanan maa gina dhuvaheh nuvaane.. bt keep waiting.. i noticed ur support.. thankcx\nVvvvvvvvvvvvv reethi thnx salaa miha reethi story eh up kohdheythi\nthanx shaf.. nw u r also v kind fan.. thanks for supporting me… just keep in touch..\nohh my me.. thankx Mr or ms Me… hehehe\nMi vaahakaige hurihaa bai thake fadhain mi bai ves v reethi , ekamu raayaa ge lhameeru dhebas vaa thankolhu thankolhe filmy , heevanee kureege hindhee filmegge thankolhehen , mio reethi vaahakaige thereya ekahala than thankolu nuliyya maa reethi vaanehen aju ah heevanee\naju sweety thi buneli bai balaalaifin.. dhogeh ves nun hama heevee hindi filemh hen.. keeh kuraany eyru hithah ai gotheheee.. hehehe majaa dw.. mee online koh vahaka liyan fashai gaiyn iru liyefa in vahaka eh.. dhen mifaharu bahattaa.. dhen hama super koh liyelaanan ingey dhon goyye.. n thanks\nms, maruhaba kiyaa hiyy vanyyyyy\nލައިފް (5 ވަނަ ބައި)\nހަޤީޤީ އެހެނިހެން ލޯބި January 19, 2017\nލޯބި ވީމޭ ސިއްރު ސިއްރުން (4\nލޯބި June 6, 2018\nފުން އިހުސާސެކޭ 18\nލޯބި August 17, 2018


SunOnline:3Mas therey life jacket hamanukohfi nama ulhandhu ge huhdha baathil kuranee\nއާމިނަތު ބަލްސަމް 20 Oct 2021, 00:17\nމޫސުން ގޯސްދުވަހެއްގައި ލޯންޗެއް ދަތުރު ކުރަނީ -- ސަން ފޮޓޯ/ އަހުމަދު އައިމަން އަލީ\nކަނޑު ދަތުރުކުރާ އުޅަނދުތަކުގައި ކުރިއަށް އޮތް ތިން މަސް ދުވަހުގެ ތެރޭގައި ލައިފް ޖެކެޓު ނުބަހައްޓައިފިނަމަ އެފަދަ އުޅަނދުތަކުގެ ލައިސަންސް ބާތިލްކުރާނެކަން އަންގައި ޓްރާންސްޕޯޓް އޮތޯރިޓީން އިއުލާނެއް ނެރެފިއެވެ.\nޓްރާންސްޕޯޓް އޮތޯރިޓީން މިއަދު ކުރި އިއުލާނެއްގައި ލައިފް ޖެކެޓު ބެހެެއްޓުމުގެ އިތުރުން ކަނޑު ދަތުރުކުރާ އުޅަނދުތަކުގައި ގިނަ ކަންތައްތަކެއް ފުރިހަމަ ކުރުމަށް ތިން މަސް ދުވަހުގެ މުހުލަތެއް ވަނީ ދީފައެވެ.\nއެކަންކަން ފުރިހަމަ ކުރުމުގެ އެންމެ ފަހު ތާރީހަކީ އަންނަ ޖެނުއަރީ މަހުގެ 16 ވަނަ ދުވަހެވެ. މިގޮތަށް އަންގާފައިވަނީ މިދުވަސްކޮޅު ރާއްޖެއަށް މޫސުން ގޯސްވުމުގެ ސަބަބުން ދިމާވެފައިވާ އެކިއެކި ކަނޑު މަތީގެ ހާދިސާތަކާ ގުޅިގެންނެވެ.\nވޭތުވެދިޔަ ހަފްތާގެ ތެރޭގައި ކަނޑުމަތީގައި ހިތްދަތި އެތައް ހާދިސާތަކެއް ވަނީ ހިނގާފައެވެ. އެގޮތުން މިދިޔަ ހޮނިހިރު ދުވަހު މާލެ އިން ފުރައިގެން ވ. ފުލިދުއަށް ދަތުރުކުރި ލޯންޗެއް އޮޅުވެލި ރިސޯޓް ކައިރިން ދިޔަވެ އަޑިއަށްގޮސް އެކަކު މަރުވެ، ހަތަރު އަހަރުގެ ކުޑަކުއްޖަކު ވަނީ ގެއްލިފައެވެ.\nމީގެ އިތުރުންވެސް، މާލެ އިން ފުރައިގެން ބ. އަތޮޅަށް ދަތުރުކުރި ބޯޓަކުން ޒުވާނަކު ކާށިދޫ ކަނޑަށް ވެއްޓިފައިވެއެވެ. އެ މީހާ ގެއްލުނީ ކާށިދުއާ ހަ ނޯޓިކަލް މޭލު ބޭރުން ކަމުގައިވީ ނަމަވެސް އޭނާ ވަނީ ސަލާމަތުން ފަތާފައި ކ. ކާށިދުއަށް އަރާފައެވެ.\nއެކަންކަމާ ގުޅިގެން ލައިފް ޖެކެޓް ހަމަކުރުމުގެ އިތުރުން ލައިފް ބޮއި ބެހެއްޓުން ވެސް ޓްރާންސްޕޯޓް އޮތޯރިޓީން ކުރި އިއުލާނުގައި ވަނީ ލާޒިމްކޮށްފައެވެ.\nމީގެއިތުރުން ކަނޑުގައި ދުއްވާ އުޅަނދުތަކަށް ބޭނުންވާނެ ތިން ސެޓްފިކެޓެއް ހަދަން ވަނީ އަންގާފައެވެ. އެއީ އޮއިލް ޕޮލިއުޝަން އެންޑް ޕްރިވެންޝަން ސެޓްފިކެޓާއި ނުރައްކާތެރި މުދަލާއި ފަސޭހައިން އަލިފާން ހިފާ މުދާ އުފުލުމާ ބެހޭ ސެޓްފިކެޓްގެ އިތުރުން ސުވޭޖް ސެޓްފިކެޓެވެ.\nއުޅަނދުފަހަރު މަރާމާތު ކުރުމަށް އެހެލުމަށްފަހު ދޫކުރާ ލިޔުން ޓްރާންސްޕޯޓް އޮތޯރިޓީން ނެގުމަށް ވެސް އެ އިއުލާނުގައި އަންގާފައިވެއެވެ.\nކެޕްޓަނުންނާއި، ފަޅުވެރިން އަދި މެރިން މެކޭނިކުންގެ އަތުގައި ޓްރާންސްޕޯޓް އޮތޯރިޓީއިން ގަބޫލު ކުރާ ލައިސަންސާއި ސަނަދުތައް އޮތުންވެސް ވަނީ މަޖުބޫރުކޮށްފައެވެ.\nއުޅަނދުތަކުގައި ބޮޔަންޓް އެޕަރޭޓަސް ހުރުމުގެ އިތުރުން ވެސަލް ޓްރެކިން ޑިވައިސްވެސް ހަރުކުރުން ވަނީ ލާޒިމްކޮށްފައެވެ. އުޅަނދުގެ މެނިފެސްޓު އެނގެން އޮތުމާއެކު ކެޕްޓަނާއި ފަޅުވެރިންގެ މެޑިކަލް އަދި ވަޒީފާގެ އެއްބަސްވުން ޓްރާންސްޕޯޓް އޮތޯރިޓީއަށް ހުށަހެޅުން ވެސް ލާޒިމްކޮށްފައިވެއެވެ.\nމިކަންކަން އެންމެ ފުރަތަމަ މަޖުބޫރު ކުރުމަށް މަސަައްކަތް ފެށީ މީގެ ދެ އަހަރެއްހާ ދުވަސް ކުރިން ހދ. ނޮޅިވަރަންފަރުން ފުރައިގެން ދަތުރު ކުރި ލޯންޗެއް ބަންޑުންޖަހާލައި އެއިން ދަތުރުކުރި ފަސް މީހަކު މަރުވި ހާދިސާއާ ގުޅިގެންނެވެ.\nއެ ހާދިސާއަށްފަހު ލައިފް ޖެކެޓް މަޖުބޫރުކުރުމަށް ގޮވާލަން ފެށިނަމަވެސް އޭގެ ދުވަސްކޮޅެއް ފަހުން އެވާހަކަތައް ހުއްޓުނެވެ.\nމިއަދު އަނެއްކާވެސް ލައިފް ޖެކެޓް މަޖުބޫރު ކުރުމުގެ ވާހަކަ ދެކެވެން ފެށީ ދާދިފަހުން ކަނޑުމަތީގައި ހިނގި ނުރައްކާތެރި ހާދިސާތަކާ ގުޅިގެންނެވެ.\nމަހަށް ނިކުމެ އުޅުނު ޑިންގީއެއް ބަންޑުން ޖަހާލައިފި\nޖޫރިމަނާ ބޮޑުވުމުން ބޯޓުގެ ވެރިން އިސްތިއުނާފަށް!


2 ވަނަ ކުއާޓަރު - ބޮޑެތި ޓެކް ކުންފުނިތަކަށް ފައިދާ2ވަނަ ކުއާޓަރު - ބޮޑެތި ޓެކް ކުންފުނިތަކަށް ފައިދާ\n2 ވަނަ ކުއާޓަރު - ބޮޑެތި ޓެކް ކުންފުނިތަކަށް ފައިދާ\nކޯވިޑްއާ ގުޅިގެން ދުނިޔޭގެ އިޤްތިޞާދަށް ހީނަރުކަން ކުރިމަތިވެފައި ވީނަމަވެސް، ބޮޑެތި ޓެކްނޮލޮޖީ ކުންފުނިތަކަށް މާބޮޑު އަސަރެއް ނުކުރާކަމަށް މާލީ ހިސާބުތަކުން ދައްކައިފިއެވެ.\nދެވަނަ ކުއާޓަރުގެ މާލީ ހިސާބުތައް ދައްކާގޮތުން ބޮޑެތި ޓެކް ކުންފުނިތައްކަމަށްވާ، އެމެޒޯން، ފޭސްބުކް އަދި އެޕަލްއަށް ލިބުނު އާމްދަނީ ވަނީ އިތުރުވެފައެވެ.\nއެމެޒޯންގެ މާލީ ހިސާބުތައް ދައްކާގޮތުން އެކުންފުންޏަށް 88.9 ބިލިއަން ޑޮލަރުގެ އާމްދަނީއެއް ވަނީ ލިބިފައެވެ. މިއީ މިދިޔަ އަހަރުގެ2ވަނަ ކުއާޓަރާ އަޅާބަލާއިރު 40 އިންސައްތައިގެ އިތުރުވުމެކެވެ. އަދި އެކުންފުންޏަށް ލިބުނު ފައިދާ 5.2 ބިލިއަން ޑޮލަރުގައި އުޅޭއިރު މިއީ މިދިޔަ އަހަރުގެ2ވަނަ ކުއާޓަރުގައި އެކުންފުންޏަށް ލިބުނު 2.6 ބިލިއަން ޑޮލަރާ އަޅާ ބަލާއިރު އިތުރުވުމެކެވެ. އެމެޒޯންގެ ވިޔަފާރި ރަނގަޅުވެފައިވަނީ ކޯވިޑްއާ ގުޅިގެން އޮންލައިން ވިޔަފާރީގެ ޑިމާންޑް ބޮޑުވުމުންނެވެ. އަދި އެކުންފުނިން ވަނީ ވިޔަފާރި ފުޅާވުމުގެ ސަބަބުން މިދިޔަ ކުއާޓަރުގައި އެއް ލައްކަ ހަތްދިހަ ފަސް ހާހަށްވުރެ ގިނަ ވަޒީފާވެސް އުފައްދާފައެވެ.\nމަޝްހޫރު އެޕަލް ކުންފުނީގެ މާލީ ހިސާބުތަކަށް ބަލާލާއިރު، އެކުންފުންޏަށް މިދިޔަ ކުއާޓަރުގައި 59.7 ބިލިއަން ޑޮލަރު ލިބިފައިވާއިރު މިއީ މިދިޔަ އަހަރުގެ އެމުއްދަތާ އަޅާބަލާއިރު 11 އިންސައްތައިގެ އިތުރުވުމެކެވެ. އަދި އެކުންފުންޏަށް ލިބުނު ފައިދާވަނީ 11.2 ބިލިއަން ޑޮލަރަށް އަރާފައެވެ. މިއީވެސް މިދިޔަ އަހަރުގެ އެމުއްދަތާ އަޅާބަލާއިރު އިތުރުވުމެކެވެ. އެޕަލްގެ އާމްދަނީއާއި ފައިދާ ބޮޑުވި މައިގަނޑު ސަބަބަކީ ގޭގައި މަސައްކަތްކުރާ މީހުން އިތުރުވެ، އެކުންފުނީގެ ބައެއް އުފެއްދުންތަކާއި ޚިދުމަތް ހޯދާ ފަރާތްތައް ވަރަށް ބޮޑަށް އިތުރުވުމެވެ.\nފޭސްބުކްގެ އާމްދަނީއަށް ބަލާލާއިރު، އެކުންފުނީގެ އާމްދަނީ އެހެން ކުއާޓަރުތަކާ އަޅާބަލާއިރު ދަށް ނަމަވެސް، ގެއްލުމެއް ކުރިމައްޗެއް ނުވެއެވެ. އަދި ކުންފުންޏަށް ލިބުނު ފައިދާ އުޅެނީ 5.2 ބިލިއަން ޑޮލަރުގައެވެ. ފޭސްބުކްއިން ބުނާގޮތުން އެކުންފުނީގެ ސޯޝަލް މީޑިއާ ޕްލެޓްފޯމްތައް ބޭނުންކުރާ މީހުންގެ އަދަދުވެސް މިދިޔަ އަހަރާ އަޅާބަލާއިރު އިތުރުވެފައެވެ.\nބޮޑެތި ޓެކް ކުންފުނިތަކުގެ ތެރެއިން ވިޔަފާރި ކުޑަކޮށްވެސް ދަށްވީ، ގޫގުލްގެ ބެލެނިވެރި ކުންފުނި އެލްފަބެޓްގެއެވެ. އެކުންފުންޏަށް 38.3 ބިލިއަން ޑޮލަރުގެ އާމްދަނީއެއް ލިބިފައިވާއިރު، މިއީ މިދިޔަ އަހަރުގެ އެ މުއްދަތާ އަޅާބަލާއިރު2އިންސައްތައިގެ ދަށްވުމެކެވެ. މިއީ 2004 ވަނަ އަހަރު ގޫގުލް ޕަބްލިކް ކުންފުންޏަކަށް ބަދަލުކުރި ފަހުން އާމްދަނީ ދަށްވި ފުރަތަމަ ފަހަރެވެ. އަދި އެކުންފުންޏަށް ފައިދާގެ ގޮތުގައި7ބިލިއަން ޑޮލަރު ލިބިފައިވާއިރު، މިއީ 30 އިންސައްތައިގެ ދަށްވުމެކެވެ.


Minister Aisha azumeh gai: insaafuge dhoru hulhuveyne | Mihaaru\nޖެންޑާ މިނިސްޓަރު އާއިޝާ މަގާމުގެ ލިޔުމުގައި ސޮއިކުރައްވަނީ.---ފޮޓޯ: ރައީސް އޮފީސް\nމިނިސްޓަރު އައިޝާ އަޒުމެއްގައި: އިންސާފުގެ ދޮރު ހުޅުވޭނެ\n21 ޖުލައި 2020 - 09:56 15 comments\nރޭޕް ނުވަތަ ޖިންސީ ގޯނާގެ ކުށެއް ކޮށްފި ނަމަ ގާނޫނީ ނިޒާމުގެ ތެރެއިން ކަށަވަރުކޮށްދޭން ޖެހޭ ކަމަކީ އެ މީހާގެ ފަރާތުން އެހެން މީހަކަށް އެފަދަ ކަމެއް ތަކުރާރުވިޔަ ނުދިނުމެވެ؛ އަނިޔާ ލިބުނު މީހާ އަށް އަވަހަށް އިންސާފު ހޯދައި ދިނުމެވެ.\nއެކަމަކު ކަން ހިނގަނީ މިގޮތަށް ކަމަކަށެއް ޖެންޑާ މިނިސްޓަރު އައިޝަތު މުހައްމަދު ދީދީ ވެސް ގަބޫލެއް ނުކުރައްވަ އެވެ. ޝިކާރަވެރިން ތިބީ މިނިވަންކަމުގަ އެވެ. އިންސާފު ނުލިބުމުގެ ކަންބޮޑުވުމާއި މުއައްސަސާތަކަށް އިތުބާރު ގެއްލި މާޔޫސްކަން އިންތިހާގަ އެވެ. ނުފޫޒު ގަދަ، އަތްތަކަކުން އިންސާފުގެ މަތީގައި އަތް އަޅައި، މައްސަލަތައް ވަނީ ނުބެލި ފުނި ޖެހިފަ އެވެ.\nމިނިސްޓަރު އައިޝާގެ ބަހުން ނަމަ، އަނިޔާ އަށް އިންސާފު ހޯދައިދިނުމުގައި ނިޒާމުތައް ފޭލްވެފައި އޮންނަތާ އެތައް ޒަމާނެއް ވެއްޖެ އެވެ.\n"ފިރިހެނަކު އަދި އަންހެނަކު ވިޔަސް ޖިންސީ އަނިޔާ ނުވަތަ އެފަދަ ބޮޑު އަނިޔާއެއް ކޮށްފި ކަމަށް ވަންޏާ ހައްގު އަދަބު އަވަހަށް ލިބެން ޖެހޭ. އެކަމަކު މިފަދަ މައްސަލަތައް ނުގެންދެވޭ އިނގޭތޯ، އެ ބާރު މިނުގައި، އެއީ ކަންބޮޑުވުމަކީ،" މިނިސްޓަރު އައިޝާ ވިދާޅުވި އެވެ.\nސަރުކާރުގެ މަތީ މަގާމުތަކުގައި ތިބި މީހުންގެ ތެރެއިން ޖިންސީ ގޯނާގެ ތުހުމަތު ކުރެވޭ މީހުން މަގާމުން އެކަހެރިކޮށް، އެމީހުންނަށް ތުހުމަތު ކުރެވޭ މައްސަލަތައް ބަލަން ގޮވާލައި، "ޖާގައެއް ނެތް" ނަމުގައި އަންހެނުންތަކެއް މިއަދު ހޮޓަލް ޖެން ކައިރީ ކުރި މުޒާހަރާގެތެރެއިން.-- ފޮޓޯ: އަހުމަދު އަވްޝަން އިލްޔާސް /މިހާރު\nމި ސަރުކާރުގެ ދެވަނަ ޖެންޑާ މިނިސްޓަރުގެ މަގާމާ ހަވާލުވެވަޑައިގަތީ އެ ހަގީގަތާ ކުރިމަތިލައްވާށެވެ. ފުރަތަމަ ވަޒީރު، ޝިދާތާ ޝަރީފަށް މަގާމުގެ ޒިންމާ އެކަށީގެންވާ ގޮތެއްގައި އަދާނުކުރެއްވޭ ކަމަށް މަޖިލީހުގެ ބައެއް މެމްބަރުން އެޅުވި ތުހުމަތުތަކާއި ކުރިމަތިކުރި ޕްރެޝަރުތަކާ ހެދި އިސްތިއުފާ ދެއްވީ އެވެ. އިންޑިއާ އަށް ރާއްޖެ އިން ކަނޑައެޅުއްވި އެމްބެސެޑަރުގެ މަގާމުގައި ހުންނެވުމަށް ފަހު ޖެންޑާ މިނިސްޓަރުގެ މަގާމާ އައިޝާ ހަވާލުވެވަޑައިގަތީ މިދިޔަ ފެބުރުއަރީ މަހުގެ ތެރޭގަ އެވެ.\nއޭރު ވެސް ކުޑަކުދިންނާއި އަންހެނުންނަށް ކުރާ ގޯނާތަކުގައި ދައުލަތުގެ އިހުމާލު ދައްކައި ދިޔައީ ފާޑުކިޔަމުންނެވެ. އަނިޔާގެ ޝިކާރައަކަށް މާ ކުރިން ވެ އިންސާފު ނުލިބި ތިބި މީހުން އެ ވާހަކަތަކާ އެކު ނުކުންނަން ފަށައި ހާލަތު ކުރިއަށް ވުރެން މިހާރު މާ ނާޒުކެވެ.\nމިނިސްޓަރު "މިހާރު"އަށް ދެއްވި އިންޓަވިއުގައި ވިދާޅުވީ އިންސާފަށް އުފުލާ އަޑުތަކާއި އަނިޔާ ތަހައްމަލްކުރަމުންދާ މީހުން ހިތްދަތިކަމުގައި އޭނާގެ ވެސް ބައިވެރިވުން އެބައޮތް ކަމަށެވެ. އެކަންކަމާ ދެކޮޅަށް، އިންސާފުގެ ދޮރު ހުޅުވަން ކުރަން ޖެހޭ ގިނަ މަސައްކަތްތަކެއް ހުރިއިރު، އެކަމުގައި ފަހަތަށް އެންމެ ފިޔަވަޅެއް އަޅުއްވަން ވެސް މިނިސްޓަރު ތައްޔާރެއް ނޫނެވެ.\nއެންއީއޯސީން ބޭއްވި މީޑިއާ ބްރީފިން ގައި ޖެންޑާ މިނިސްޓަރު އައިޝަތު މުހައްމަދު ދީދީ ވާހަކަ ދައްކަވަނީ. --ފޮޓޯ/މިހާރު\nއަނިޔާގެ މައްސަލަތަކުގައި އިންސާފު ނުލިބޭ ކަމަށް ވިދާޅުވާން ޖެހިވަޑައިގަތް ސަބަބެއްގެ ގޮތުގައި ދެއްކެވީ ކޯޓުތަކުގައި ފުނިޖެހިފައި ހުރި އަނިޔާގެ މައްސަލަތަކެވެ. އެ މައްސަލަތަކުގައި ތުހުމަތު ކުރެވޭ މީހުން ކޮބައިތޯ މިނިސްޓަރު ސުވާލު އުފެއްދެވި އެވެ. އޭގެ ތެރެއިން ގިނަ ބަޔަކު މިނިވަންކަމުގައި ތިބި ކަމަށް ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީން ހެދި އިންކުއަރީން އޮތީ ފެންނާށެވެ.\n"އެ މީހުން ދޫވެފައި ތިބި ކަމަށް ވަންޏާ ނުރައްކަލުގެ ތެރޭގައި ތިބޭނީ ކުދިން، އަންހެނުން. ރަނގަޅު، މަފްހޫމަކީ ކުށެއް ސާބިތުވަންދެން އެ މީހާ އަކީ ކުށްވެރިއެއް ނޫން. ނަމަވެސް މި ކަހަލަ ކުށްތަކުގައި، ޝައްކެއްގެ މަތީގައި ހުންނަ މީހާ ވެސް އަޅުގަނޑު ދެކޭ ގޮތުގައި މުޖުތަމައުގެ ތެރޭގައި ދޫވެފައި ހުރެގެން ނުވާނެ. ތަހުގީގުކޮށް، ޝަރީއަތްކޮށް ނިމެންދެން އެ މީހާ ބަންދުގައި ހުންނަން ޖެހޭނީ.\nކުރަން ހުރި މަސައްކަތް ގިނަ، ޝަރީއަތްތައް އަވަސް ވާން ޖެހޭ\nމިނިސްޓަރު ވިދާޅުވި ގޮތުގައި މަގާމާ ހަވާލުވެވަޑައިގަތް އިރު ވެސް މައްސަލަތަކުގައި އިންސާފު ދިގުލައިގެން ގޮސްފައިވާތީ ރައްޔިތުންގެ ޝަކުވާ އިންތިހާ އަށް އޮތް ކަމާއި ނިޒާމުގެ ތެރެއިން ހައްލު ހޯދަން ގޮންޖެހުން ބޮޑު ކަން އެނގިވަޑައިގެންނެވި އެވެ. އެކަމަކު، ތައުލީމީ ދާއިރާގައި ހޭދަކުރެއްވި 17 އަހަރާއި ފަހުން ކުޑަކުދިންގެ ހައްގުތަކާ ބެހޭ ޔުނިޓާއި ޔުނިސެފުގައި ކުރެއްވި މަސައްކަތާއި ލިބިވަޑައިގަތް ތަޖުރިބާ އިން މައްސަލަތަކަށް ހައްލު ހޯއްދެވިދާނެ ކަމުގެ އަޒުމެއް މިނިސްޓަރުގެ އެބައޮތެވެ.\nއައިޝާ ވިދާޅުވީ ޝަކުވާތަކަށް ހައްލުތަކެއް ހޯދޭނެ ކަމަށެވެ. އެކަމަކު، މިނިސްޓަރާއި އެ މިނިސްޓްރީގެ މުވައްޒަފުންނަށް އެކަނި އެކަން ނުކުރެއްވޭނެ ކަމަށް ވިދާޅުވެ އެދިވަޑައިގަތީ އެންމެންގެ އެހީއަށެވެ.\nމިނިސްޓަރު ވިދާޅުވި ގޮތުގައި މިނިސްޓްރީގެ އެންމެ ބޮޑު އިސްކަމެއް ދޭނީ ހޭލުންތެރިކަން އިތުރުކުރާށެވެ. ކުއްޖަކާ މެދު ނުވަތަ އަންހެނެއް ނުވަތަ ފިރިހެނަކާ މެދު ވެސް ރޭޕުގެ ނުވަތަ ޖިންސީ ގޯނާގެ އަމަލެއް ހިންގައިފި ނަމަ ތަހުގީގުގެ ޒިންމާ އޮންނަނީ ފުލުހުންނަށެވެ. މިނިސްޓްރީގެ ދައުރަކީ ނަފްސާނީ އެހީތެރިކަމާއި ހިމާޔަތާއި ރައްކާތެރިކަން ދިނުމެވެ. އަދި އެ މާހައުލުން ނުރައްކަލާއި ދެ ވަނަ ފަހަރަށް އެފަދަ ކަމެއް ތަކުރާރުވެދާނެ ކަމަށް ބެލެވޭ ނަމަ ހިމާޔަތް ކުރެވޭނެ (އާއިލާގެ ތެރެއިން) އެހެން މާހައުލަކަށް ނުވަތަ ދައުލަތުގެ ބެލުމުގެ ދަށަށް ގެންދިއުމެވެ.\nމިފަދަ މައްސަލައެއްގައި، އާއްމުންގެ ކަންބޮޑުވުމަކީ ކުށަށް ތުހުމަތުވާ މީހާ ވަގުތުން ނުވަތަ ވީ އެންމެ އަވަހަކަށް ހައްޔަރު ނުކުރެވުމެވެ. ނުވަތަ ކޯޓަށް ގެންދިއުމުން ބަންދުކުރާ މުއްދަތު ކުރުވުން ނުވަތަ ލަސްތަކެއް ނުވެ ނިޒާމުގެ ތެރެއިން އޭނާ ދޫވުމެވެ. މި ކަންބޮޑުވުން ޖެންޑާ މިނިސްޓްރީގެ ވެސް އޮންނަ ކަމަށް އައިޝާ ވިދާޅުވި އެވެ.\n"މިގޮތަށް ހިތްހަމަނުޖެހޭއިރު ވިސްނާލަން ޖެހޭ ކަމެއް އެބައޮވޭ، ވަރަށް ކުޑަވާނެ ކޯޓުގެ ނިންމުމުގައި ޖެންޑާ މިނިސްޓްރީގެ ރޯލް. އެ ތަހުގީގާ ގުޅިގެން ޕްރޮސިކިއުޓަ ޖެނެރަލް ދައުވާ މިކުރަނީ ނުވަތަ އެ މީހާ ބަންދުގައި ބަހައްޓަން މި ނިންމަވަނީ، އެއީ އެހެން މަސައްކަތެއް،" އައިޝާ ވިދާޅުވި އެވެ.\n"މިސާލަކަށް، އަނިޔާ ލިބޭ ކުއްޖަކު ހިމާޔާތް ނުކުރެވޭ ނަމަ ވަރަށް ބޮޑަށް ރުޅި އަންނަން ޖެހޭނެ މިނިސްޓްރީ ދެކެ. ކުއްޖާ އަށް ނުވަތަ އާއިލާ އަށް ހިމާޔަތް ނުދެވޭ ނަމަ އެއީ މިނިސްޓްރީގެ ފަރުވާކުޑަކަން ނުވަަތަ ޒިންމާދާރުވުން ކުޑަ ވީ ކަަމަށް ބެލެވިދާނެ،"\nޖިންސީ ގޯނާގެ މައްސަލަތަކުގައި ޝަރީއަތްތައް ލަސްވުމަކީ މިނިސްޓަރުގެ ވެސް ކަންބޮޑުވުމެކެވެ. މިކަމުގައި ތުހުމަތު ކުރެވޭ މީހުން ދޫވެފައި ތިބި މީހުންގެ މައްސަލަ ވެސް ހައްލުކުަރަން ޕްރޮސިކިއުޓަ ޖެނެރަލާއި ޕޮލިސް ކޮމިޝަނަރާ އެކު އަންނަނީ މަޝްވަރާކުރަމުންނެވެ.\n"އެންމެން އެކީގައި، މަސައްކަތް ކުރަމުން މި އަންނަނީ މައްސަލަތައް އަވަސް ކުރެވޭތޯ، ނަތީޖާ ވެސް އެބަފެނޭ،" މިނިސްޓަރު ވިދާޅުވި އެވެ.\nމިސާލެއް ދައްކަވަމުން ވިދާޅުވީ ގެވެށި އަނިޔާ ފަދަ މައްސަލަތަކުގައި އަބަދުވެސް ކުށްވެރިވަނީ ނުވަތަ އަމިއްލަ އާއިލާއާ ވެސް ދުރުކުރަން މި ޖެހެނީ އަނިޔާ ލިބޭ ފަރާތެވެ. އެކަމަކު އޭގެ ބަދަލުގައި އޭނަ ގައިގައި ތަޅައި އަނިޔާ ކުރާ މީހާ ދުރުކުރުން މާ ރަނގަޅު ކަމަށާއި އެފަދަ މަޝްވަރާތައް ވެސް އެބަދާ ކަމަށް ވިދާޅުވި އެވެ.\nކުޑަކުދިންނަށް ޖިންސީ ގޯނާކުރުމާ ދެކޮޅަށް ބަޔަކު އަޑު އުފުލަނީ--. ފޮޓޯ:ނިޝާން އަލީ/މިހާރު\n"ބައެއް މީހުންނަށް، އެންގާ މެނޭޖްމެންޓް ފަދަ ތެރަޕީ ދީގެން ވެސް ބިހޭވިއާ ބަދަލުކުރެވޭނެ މީހުން. އެކަމަކު އޭގެ ތެރޭގައި އިސްތިސްނާވޭ ކުޑަކުދިންނަށް ޖިންސީ ގޯނާ ކުރެވޭ މީހުން،" އައިޝާ ވިދާޅުވި އެވެ.\nއެތައް އަހަރަކު ހުކުމް ތަންފީޒުކުރާ ފަހުން ވެސް ގޮސް ސުވާލުކުރާއިރު ބައެއް މީހުންނަކީ ކުރި ކުށާ މެދު ދެރަ ނުވާ މީހުން ކަމަށާއި އެކަމަުގައި އެއްބަސްވިޔަސް ގިނަ މީހުން ދައްކާނީ އެ ކުއްޖެއްގެ ކުށް ކަމަށް މިނިސްޓަރު ވިދާޅުވި އެވެ. އެފަދަ މީހުންގެ ވިސްނުން ބަދަލުކުރުން އުނދަގޫ ކަމަށް ސައިކޮލޮޖީ ކިޔަވައި ވިދާޅުވެގެން ހުންނެވި އައިޝާ ވިދާޅުވި އެވެ.\n"އަނިޔާ އެބަހުރި ގިނަ ބާވަތްތައް، އެއީ ހަމައެކަނި ފިޒިކަލް އެބިއުސްއެއް ނޫން. އަނގައިން ނުބުނެ ތިބުމަކީ ވެސް އަނިޔާ. ފައިސާ ނުދިނުމަކީ ވެސް އަނިޔާ، އަޅާލުމާއި އޯގާތެރިކަން ނުދިނުމަކީ ވެސް އަނިޔާ. މިކަމުގައި ޖެހޭނީ ގިނަ މަސައްކަތްތަކެއް ކުރަން. ހޭލުންތެރިކަން އުފައްދަން، މުޅި މުޖުތަމައުގެ ބައިވެރިވުން ބޭނުންވޭ."\nމިނިސްޓު އެދިވަޑައިގަތީ އެންމެންގެ އެހީތެރިކަމަށެވެ. ނަތީޖާ ނެރުމުގައި ހުރިހާ ދާއިރާތަކުގައި އޮންނަ ގުޅުމަކީ އެންމެ މުހިއްމު ކަންތައް ކަމަށް ވިދާޅުވި އެވެ.\nފަސް ސަރަހައްދެއްގައި ރައްކާތެރި ހިޔާތަކެއް\nއަނިޔާ އަށް ހުށަހެޅޭ ކުދިން ދައުލަތުގެ ބެލުމުގެ ދަށުން ރައްކާތެރިކަން ފޯރުކޮށްދޭން އެކަށީގެންވާ ފަދަ ތަންތަން ނެތުމަކީ ވެސް ވަރަށް ބޮޑު ގޮންޖެހުމެކެވެ. އެކަމަށް އެހީ ހޯދުމަށް މިނިސްޓްރީން ވަނީ ބޭރުގެ އެކި ފަރާތްތަކުގައި އެދިފަ އެވެ.\n"މި ޕްރޮޖެކްޓް އަޅުގަނޑުމެންނަށް ކާމިޔާބު ވެއްޖެ ކަމަށް ވަނީ ވިއްޔާ ރާއްޖޭގެ ފަސް ތަނެއްގައި އަޅުގަނޑުމެންނަށް މި ގޮތަށް ދިމާވާ ހާލަތްތަކުގައި ރައްކާތެރިކަމާ އެކު މީހުން ބޭތިއްބޭނެ މާހައުލެއް ގާއިމް ވާނެ. މީހުން ވެސް ތަމްރީން ވެސް ކުރެވޭނެ،" އައިޝާ ވިދާޅުވި އެވެ.\nއޭނާ ވިދާޅުވީ ކުޑަކުދިންގެ ހިޔާތަކެކޭ އެއްގޮތަށް އަނިޔާ ލިބޭ އަންހެނުން އެކަހެރި ކުރަން ވެއްޖެ ނަމަ ވެސް ބައިތިއްބާނެ ތަނެއް ހޯދުމުގެ މަސައްކަތް ކުރިއަށް އެބަދާ ކަމަށެވެ. އެހީ ހޯދުމުގެ ގިނަ ކަންކަން ކުރިއަށް އެބަގެންދާ ކަމަށް ވިދާޅުވި އެވެ.\nކުޑަކުދިންގެ ހިޔާގެ ދޮރު ލެއްޕުން: ބޮޑު ހިތްހަމަޖެހުމެއް\nމަގާމާ ހަވާލުވެވަޑައިގެންނެވި އިރު ހުރި މައްސަލަތަކުގެ ތެރެއިން މިނިސްޓަރުގެ އެންމެ ބޮޑު އެއް ކަންބޮޑުވުމަކީ ދައުލަތުގެ ބެލުމުގެ ދަށުގައި ކުދިން ބައިތިއްބާ ވިލިމާލޭގެ ހިޔާ އެވެ. އެތަނުގައި އުމުރުން 15-18 ދެމެދުގެ 50 އަށް ވުރެން ގިނަ ކުދިން ތިބެ އެވެ. ޖާގަ އަށް ވުރެ މާ ގިނަ އަދި އެކި އުމުރުގެ ކުދިން ތޮއްޖެހިގެން ދިރިއުޅެމުން އަންނަ އެތަން މިނިސްޓަރު ސިފަކުރެއްވީ ދޮރު ނުލެއްޕޭ ތަނެއްގެ ގޮތުގަ އެވެ. މާނައަކީ ކުދިން ބޭނުންވާ ގަޑިތަކުގައި، އެކި ގޮތްގޮތުން އެތަނުން ބޭރުވުމެވެ.\n"ކުދިންގެ އަޚުލާގާއި ކަންކަން ހުރި ގޮތުން އެތަނުގައި ދޮރު ލައްޕައި ތަޅުލައިފިއްޔާ ތަޅުވެސް ހަލާކުކޮށްލާފައި ނުކުމެގެންދޭ. ރޭގަނޑު ނިދަން ނުވަންނަ ކުދިން ވެސް ތިބި. ވަރަށް މަސައްކަތް ކުރަން ޖެހުނު އެ ކުދިންނާ އެކު. އަމިއްލަ އަށް ގޮސް ވެސް އެ ކުދިންނާ އެކު ވަގުތު ހޭދަކޮށް އުސޫލުތަކަކާ އެއްޗެހި ކަނޑައެޅިން،" އައިޝާ ވިދާޅުވި އެވެ.\nމިދިޔަ އޭޕްރީލް މަހުން ފެށިގެން މިހާތަނަށް ހިޔާގައި ހިނގާފައި ވަނީ ދެތިން ހާދިސާއެއް ކަން މިނިސްޓަރު ފާހަގަކުރެއްވި އެވެ. އެތަނުގެ ކުދިންގެ އުޅުމާއި އަޚުލާގަށް ހެޔޮބަދަލުތަކެއް އަންނަމުން ދިއުމަކީ ލިބިވަޑައިގަންނަވާ ވަރަށް ބޮޑު ހިތްހަމަޖެހުމެއް ކަމަށް ވިދާޅުވި އެވެ.\nއައިޝާ ވިދާޅުވި ގޮތުގައި އުނދަގޫތަކެއް ތަހައްމަލު ކުރަން ޖެހިފައި ތިބި ކުދިންތަކެއް އެތަނުގައި ރައްކާތެރިކަމާ އެކު ބެލެހެއްޓެނު ކަމަކީ ކާމިޔާބެކެވެ.\nޖެންޑާ މިނިސްޓަރު އައިޝަތު ދީދީ: ގެވެށި އަނިޔާ ރިޕޯޓްކުރަން ބާރުއަޅާ "ގެވެށި ގުޅުން" ކެމްޕޭން ލޯންޗްކުރައްވައި ވާހަކަ ދައްކަވަނީ.\n"އެ ކުދިންނަށް ވެސް ވިސްނުންތަކެއް އަޅުގަނޑު އެބަ ގެންގުޅެން. ބޮޑެތި ކުދިންތަކުގެ ތެރޭގައި ވެސް އެބަތިބި ލިޔަންކިޔަން ނޭނގޭ ކުދިން ވެސް. އަދި ލިޔަންކިޔަން އެނގުނަސް އެ ކުދިންގެ އުމުރާ އެއްވަރު ގްރޭޑެއްގައި ކިޔެވޭނެ ގޮތެއް ނެތިފައި ތިބި ކުދިން. އެހެންވީމާ ހޯމް ސްކޫލިން ވެސް ހަދަން އެބަޖެހޭ،" އައިޝާ ވިދާޅުވި އެވެ.\nއަނެއް ވިސްނުމަކީ، މިނިސްޓަރު ވިދާޅުވީ، ސެޓްފިކެޓް ކޯސްތަކެއް ހެދުމަށް ފަހު އެ ކުދިންނަށް ވަޒީފާ ހޯދައި ދިނުން ކަމަށެވެ. ދައުލަތުގެ ބެލުމުގެ ދަށުގައި ތިބި ކުދިންނަށް ގޮތެއް ހޯދައި ނުދީ 18 އަހަރު ވުމުން ގެއަށް ދާށޭ ނުވަތަ މަގުމަތިވާން ދޫކޮށްލުމަކީ "ވަރަށް ދެރަކަމަކަށް ވާނެ" ކަަމަށް ވިދާޅުވި އެވެ.\n"އެ ކުދިން ދޫކޮށްލަން ވާނީ ދުނިޔޭގައި އުޅެވޭނެ ގޮތެއް ހޯދައި ދީފައި،" މިނިސްޓަރު ވިދާޅުވި އެވެ.\nސޯޝަލް ވޯކަރުންނާ މެދު ވިސްނުންތަކެއް\nއެއް މުއައްސަސާއަކަށް ޖެންޑާ މިނިސްޓްރީގައި މަސައްކަތް އިންތިހާ އަށް ގިނަ އެވެ. ކުޑަކުދިންނާއި އަންހެނުންގެ އިތުރުން ނުކުޅެދުންތެރިކަން ހުންނަ މީހުންނާއި އުމުރުން ދުވަސްވީ މީހުންގެ ހައްގުތައް ރައްކާތެރިކޮށްދިނުން ވެސް އޮތީ އެކަށައަޅައިފަ އެވެ. މި ހުރިހާ ކަމަކާ ހަވާލުވެ ތިބީ މިނިސްޓްރީގެ ސޯޝަލް ވޯކަރުންނެވެ.\nޖެންޑާ މިނިސްޓްރީގެ ހުރިހާ މުވައްޒަފުންގެ ކުރިއެރުމާ މެދު މިނިސްޓަރުގެ ވިސްނުން ހުރިއިރު، އެންމެ ބޮޑު ދައްޗެއް މިވަގުތު ކުރިމަތިވެފައި ވަނީ ކޭސް ވޯކަރުން ނިސްބަތުން މަދުވުން ކަމަށް ވިދާޅުވި އެވެ.\nއެ މައްސަލަ އަށް ހައްލު ހޯދޭނީ، މިނިސްޓަރު ވިދާޅުވި ގޮތުގައި ރަށުގެ އާބާދީގެ ނިސްބަތުން ކޭސްތައް ހަވާލުކުރުމެވެ. ގާނޫނުގައި ކަނޑައަޅާފައިވާ ގޮތުން ނަމަ ކޮންމެ ކޭސް ވޯކަރަކަށް އެއްފަހަރާ ގިނަވެގެން ގެންގުޅެވޭނީ 25 މައްސަލަ އެވެ. އެކަމަކު އެވްރެޖްކޮށް މިހާރު ކޮންމެ ކޭސް ވޯކަރަކު 75 މައްސަލަ ގެންގުޅެ އެވެ.\nމިނިސްޓަރު ވިދާޅުވީ ރައީސް އޮފީހުން ވެސް ހުއްދަ ލިބިގެން މިހާރު ވާނީ ވަރަށް ގިނަ މަގާމްތައް އުފައްދާފައި ކަމަށެވެ. ތިން ފިޔަވައްސަކަށް ބަހާލައިގެން ނަމަވެސް މުވައްޒަފުން ލިބޭތޯ ބަލަމުން އަންނަ ކަމަށާއި ބަޖެޓް ކުޑަކުރަން މަޖުބޫރުވެފައި އޮތުމުން ވަގުތީ ގޮތުން މައްސަލަ ހައްލު ނުވެ އޮތީ ކަމަށް އައިޝާ ވިދާޅުވި އެވެ.\nކުރިއާ ޚިލާފަށް މިހާރު ކުރަމުން އަންނަ އެއް ކަމަކީ ކޭސް ވޯކަރުންނަށް ކްލިނިކަލް ސުޕަވިޝަން ފެށުމެވެ. މިއީ ކޭސްވޯކަރަކު ބަލާ މައްސަލަތަކާ ގުޅޭ ގޮތުން ރަނގަޅު ކުރަން ހުރި ކަންކަން ދެނެގަނެ، ވާހަކަ ދެއްކުމެވެ. ޖެންޑާ މިނިސްޓްރީގެ ކޭސްވޯކަރުންގެ ސުޕަވިޝަން ކުރިއަށް ގެންދަނީ ޔުނިސެފްގެ އެހީތެރިކަމާ އެކު އޮންލައިންކޮށެވެ.\nވަގުތުކޮޅެއް ނަގާނެ، ބަދަލެއް ގެނެވޭނެ\nރާއްޖޭގައި 45،000 ކުޑަކުދިން ތިބި އިރު، ކޮންމެ އަތޮޅެއްގައި ތިބޭ ސޯޝަލް ވޯކަރުންނަށް އެކަނި ކުދިންނާއި އަންހެނުން ރައްކާތެރިކޮށް ނުދެވޭނެ ކަން މިނިސް ފާހަގަކުރެއްވި އެވެ.\n"ގޭތެރެއިން ހިމާޔަތް ދޭން ޖެހޭ. އާއިލާ އިން، ސްކޫލް ތެރެއިން، އަވަށްޓެރިން މިހެން ގޮސް މުޅި މުޖުތަމައު ވެސް ދައުލަތާ އެކު މަސައްކަތް ކުރަން ޖެހޭ. މި ނެޓްވޯކް ގާއިމްކުރެވިއްޖާ ބަދަލު ގެނެވޭނެ. އެ ނިޒާމް ގާއިމްކުރަން ވަގުތުކޮޅެއް ނަގާނެ،" މިނިސްޓަރު ވިދާޅުވި އެވެ.\n"މިސާލަކަށް ރަށު ތެރޭގައި ވާހަކަ ދައްކަނީ މިވެނި ގެއެއްގައި މިހެން އެބަވެއޭ. އެ ހިސާބުން ކޮންމެވެސް ބައެއްގެ ބާރު އެބަ އޮންނަން ޖެހޭ އެ ގެއަށް ބޯކޮއްޕާލަން. އެ ގޭގައި ތިބޭ މީހުންނާ އެކު މަސައްކަތްތަކެއް ކޮށްލަން. އެހެން އުޅެވެން ފަށައިފި ކަމަށް ވަންޏާ ބަދަލެއް އަންނާނެ. އޭރަށް ޖެހިލުން ވާނެ އެފަދަ ކަންކަން ކުރަން،"\nމިކަމަށް ކޮމިއުނިޓީ ގްރޫޕްތަކެއް އުފެއްދުމަކީ ވެސް މިނިސްޓަރު ވިދާޅުވި ގޮތުގައި ވިސްނުމެކެވެ.\nމި ހުރިހާ މަސައްކަތްތަކެއް ކުރަން ފަށައި، މިނިސްޓަރު އަންނަނީ ކަމާބެހޭ އިދާރާތަކާ އެކު ގާތް ގުޅުމެއް ބާއްވައި މައްސަލަތަކަށް ހައްލު ހޯދޭނެ ގޮތްތަކަކަށް ވިސްނަވަމުންނެވެ. މިނިސްޓަރު ވިދާޅުވާ ގޮތުގައި، ޒަމާނުއްސުރެން ނާއުއްމީދުވެފައި އޮތް މި މައްސަލައިގައި އިންސާފުގެ ދޮރު ހުޅުވޭނެ އެވެ.\nއިތުރު ލިޔުންތައް ޖިންސީ އަނިޔާ ކުދިންނަށް ޖިންސީ ގޯނާކުރުން ޖެންޑާ މިނިސްޓްރީ އާއިޝަތު މުހައްމަދު ދީދީ (ޖެންޑާ މިނިސްޓަރު) ކުޑަކުދިން ކުޑަކުދިންގެ ހައްގުތައް ޖިންސީ ގޯނާކުރުން އަންހެނުންގެ ހައްގުތައް


Champions league ah nudhevijjeyaa hiy nufureyne: Mourinho | Mihaaru\nޗެމްޕިއަންސް ލީގަށް ނުދެވިއްޖެއްޔާ ހިތްނުފުރޭނެ: މޮރީނިއޯ\n04 މެއި 2017 - 12:19\nޗެމްޕިއަންސް ލީގުގެ ޖާގައެއް ހޯދަން ޔުނައިޓެޑަށް ދެ މަގެއް އެބައޮތެވެ. އެއީ އިނގިރޭސި ޕްރިމިއާ ލީގުގެ ގަދަ ހަތަރެއްގެ ތެރޭގައި ހިމެނިގެން ނޫނީ ޔޫރޮޕާ ލީގު ކާމިޔާބު ކޮށްގެންނެވެ. މޮރީނިއޯ މީގެ ކުރިން ބުނެފައިވަނީ ލީގުގެ މެޗުތައް ދާގޮތުން ޔޫރޮޕާ ލީގަށް ހާއްސަ ސަމާލުކަމެއްދިނުމުގެ ފުރުސަތު އެބައޮތް ކަމަށެވެ.\n"ޔުނައިޓެޑްގައި ތިބި ކުޅުންތެރިންނަކީ ޗެމްޕިއަންސް ލީގު ފެންވަރު ކުޅުންތެރިން. މި ޓީމަކީ އެ މުބާރާތުގައި ކުޅެން ޖެހޭ ފަދަ ބޮޑު ކްލަބެއް. އަންނަ ސީޒަނުގައި ޗެމްޕިއަންސް ލީގުގައި ވާދަކުރުމުގެ ފުރުސަތު ޔުނައިޓެޑަށް ނުލިބިއްޖެނަމަ މި ޓީމުގެ ކުޅުންތެރިންނާއި ސަޕޯޓަރުން ވެސް ހިތެއް ނުފުރޭނެ،" މޮރީނިއޯ ބުންޏެވެ. "ލީގު ކަޕްގެ ކާމިޔާބީގެ އުފާ ލިބޭނީ ޗެމްޕިއަންސް ލީގުގެ ޖާގައެއް ޔަގީންވުމުން."\nޔޫރޮޕާ ލީގުގެ ސެމީ ފައިނަލް ފުރަތަމަ ލެގުގައި މިރޭ ޔުނައިޓެޑް ރަށުން ބޭރުގައި ނުކުންނާނީ ސްޕެއިނުގެ ސެލްޓަ ވިގޯއާ ދެކޮޅަށެވެ. މި މެޗަށް ނުކުންނައިރު ޔުނައިޓެޑަށް ލިބުނު އެންމެ ބޮޑު ހިތްހަމަ ޖެހުމަކީ އަނިޔާގެ ސަބަބުން ފާއިތުވި މެޗުތަށް ގެއްލުނު ޕައުލް ޕޮގްބާ އާއި ކްރިސް ސްމޯލިން އަދި ފިލް ޖޯންސް މި މެޗަށް ފިޓްވެފައިވުމެވެ.\nމޮރީނިއޯ ބުނީ އަނިޔާއިން ރަނގަޅުވެ ޓީމާ ކުުޅުންތެރިން ގުޅުމަކީ ކުޑަ ހިތްހަމަ ޖެހުމެެއް ކަމަށެވެ.\n"ކުޅުންތެރިން އަނިޔާއިން ރަނގަޅުވެ ޓީމާ ގުޅުމުން އެބައޮތް ކޮންމެވެސް ވަރެއްގެ ހިތްހަމަ ޖެހުމެއް. އެކަމަކު އެ އަށް ވުރެން ބޮޑު ކަންބޮޑުވުމަކީ ގާތްގާތުގައި ގިނަ މެޗުތަކެއް ކުޅެން ޖެހުން،" މޮރީނިއޯ ބުންޏެވެ.\nޔުނައިޓެޑް ޕްރިމިއާ ލީގުގައި ދެން ކުޅެން ޖެހޭ ދެ މެޗަކީ އާސެނަލާއި ޓޮޓެންހަމާ ދެކޮޅަށް ރަށުންބޭރުގައި ކުޅެން ޖެހޭ ދެ މެޗެވެ. އެ ދެ މެޗުގެ މެދުތެރެއިން ޔޫރޮޕާ ލީގުގެ ސެމީ ފައިނަލް ދެ ވަނަ ލެގު ކުޅެން ޖެހެ އެވެ. މޮރީނިއޯ ބުނީ ޕްރިމިއާ ލީގުގެ ބައެއް މެޗުތަކުގައި ޒުވާން ކުޅުންތެރިންނަށް ފުރުސަތު ދީގެން ކުޅުމުގެ ވިސްނުމެއް ގެންގުޅެމުން އަންނަ ކަމަށެވެ.\nޔުނައިޓެޑާއި ސެލްޓާ ބައްދަލުކުރާ މެޗު ފަށާނީ މިރޭ ރާއްޖެ ގަޑިން 00:05 ގަ އެވެ.\nމެންޗެސްޓާ ޔުނައިޓެޑް ޔޫރޮޕާ ލީގް ހޯޒޭ މޮރީނިއޯ\n0 ކޮމެންޓް, 13 ރިއެކްޝަންސް


Shareef ge massala balan fashaifi\nބީއެމްއެލްގެ ޑެޕިއުޓީ ސީއީއޯ މުހައްމަދު ޝަރީފް ރައްޔިތުންގެ މަޖިލީހުގެ މާލިއްޔަތު ކޮމެޓީގައި: އޭނާގެ މައްޗަށް ތުހުމަތުކޮށް މަޖިލީހުން ފޮނުވި މައްސަލަ ފުލުހުން ބަލަން ފަށައިފި -- ފޮޓޯ: މަޖިލިސް\nބޭންކް އޮފް މޯލްޑިވްސް ޑެޕިއުޓީ ސީއީއޯ މުހައްމަދު ޝަރީފް، ރައްޔިތުންގެ މަޖިލީހުގެ މާލިއްޔަތު ކޮމިޓީއަށް ހާޒިރުވެވަޑައިގެން އެ ކޮމިޓީއަށް މައުލޫމާތު އޮޅުވާލެއްވި ކަމަށް ތުހުމަތުކޮށް މަޖިލީހުން ފޮނުވި މައްސަލަ ފުލުހުން ބަލަން ފަށައިފި އެވެ.\nފުލުހުން މީޑިއާ އޮފިޝަލަކު މިއަދު ވިދާޅުވީ ޝަރީފަށް ތުހުމަތުކޮށް ހުށަހެޅި މައްސަލަ ފުލުހުން ތަހުގީގު ކުރަން ފަށާފައިވާ ކަމަށެވެ. ނަމަވެސް އެ މައްސަލައިގެ ތަހުގީގަށް އަދި ޝަރީފު ހާޒިރު ކުރައްވާފައި ނުވާ ކަމަށް އޮފިޝަލް ވިދާޅުވި އެވެ.\nއެމްއެމްޕީއާރުސީ މެދުވެރިކޮށް ދައުލަތަށް ލިބެން ޖެހޭ 1.3 ބިލިއަން ރުފިޔާއަށް ހިޔާނާތްތެރިވި މައްސަލާގައި ބީއެމްއެލްގެ އިހުމާލުތަކާ ގުޅިގެން މާލިއްޔަތު ކޮމިޓީގައި ތިއްބަވާ މަޖިލިސް މެންބަރުން ކުރެއްވި ސުވާލުތަކަށް ޖަވާބު ދެއްވަމުން ޝަރީފް ދޮގު މައުލޫމާތު ދެއްވި ކަމަށް ތުހުމަތު ކުރެވުނެވެ. އަދި އޭނާ މަޖިލީހަށް އޮޅުވާލައްވާފައިވާ ކަން މަޖިލީހުން ނިންމާފައިވާ ކަމަށް ވެސް މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވަނީ ވިދާޅުވެފަ އެވެ.\nއެމްއެމްޕީއާރްސީއަށް ލިބެން ޖެހޭ ބިލިއަނަކަށްވުރެ ގިނަ ރުފިޔާގެ ޗެކުތައް އެންޑޯޒްކޮށްގެން އަމިއްލަ ކުންފުނިތަކަކަށް ޖަމާ ކޮށްފައި ވަނީ ބީއެމްއެލްގެ އިހުމާލުން ނޫން ކަމަށް ޝަރީފް ވަނީ މާލިއްޔަތު ކޮމިޓީގައި ވިދާޅުވެފަ އެވެ.\nކޮމިޓީގެ އެ ބައްދަލުވުމުގައި ވާހަކަ ދެއްކެވި ހުރިހާ މެންބަރުންގެ ސުވާލުތައް އަމާޒު ކޮށްފައި ވަނީ އެމްއެމްޕީއާރުސީން ބޭންކަށް ދީފައިވާ ބޯޑު ރިޒޮލިއުޝަނާ ހިލާފަށް އެންޑޯޒްކޮށްފައިވާ ޗެކުތައް އެހެން އެކައުންޓުތަކަށް ޖަމާކޮށް ދެމުން ދިޔަ މައްސަލާގަ އެވެ.\nގާތްގަނޑަކަށް ދެ ގަޑިއިރަށް ދިގުދެމިގެން ދިޔަ ބައްދަލުވުމުގައި ޗެކު އެންޑޯޒްކޮށްފައިވާ މައްސަލާގައި ބީއެމްއެލްއިން އަމަލު ކޮށްފައި ވަނީ ތަފާތު ކުރުމެއް ނެތި، އޭރު އޮތް ގަވައިދުތަކާއި އުސޫލުތަކުގެ ތެރެއިންކަމަށް ޝަރީފް ވަނީ ތަކުރާރުކޮށް ވިދާޅުވެފަ އެވެ.\n"ނޮޓް ނެގޯޝިއަބްލް" ޗެކްތަކަކީ އެ ޗެކްގައި އޮންނަ ނަން ފިޔަވައި އެހެން އެކައުންޓަކަށް ޖަމާ ނުކުރެވޭނެ ޗެކްތަކެވެ. ނަމަވެސް ސޯޝަލް މީޑިއާގައި އާންމުވެފައިވާ ފޮޓޯތަކުގައިވާ ގޮތުން ބީއެމްއެލް އާއި އެހެން ބޭންކެއްގެ "ނޮޓް ނެގޯޝިއަބްލް" ޗެކްތަކެއް އެމްއެމްޕީއާރްސީއަށް އެޑްރެސްކޮށް ފޮނުވާފައިވެ އެވެ.\nއެނގިފައިވާ ގޮތުގައި އެމްއެމްޕީއާރްސީގެ ބޮޑު ހިޔާނާތް ހިނގައިދިޔަ ދުވަސްވަރުގެ އެ ޗެކްތައް ބޭންކުން ޖަމާކޮށްދީފައި ވަނީ އެސްއޯއެފް ކުންފުނީގެ އެކައުންޓަށެވެ.\nބޭންކް އޮފް މޯލްޑިވްސް ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް + އެމްއެމްއޭ ހިޔާނާތް


މިދިޔަ އަހަރު ކުރެވުނު އިޝްތިހާރުތައް 65 މިލިއަން މީހުންނަށް ވާސިލުކުރެވުނު: ޠައްޔިބު މިދިޔަ އަހަރު ކުރެވުނު އިޝްތިހާރުތައް 65 މިލިއަން މީހުންނަށް ވާސިލުކުރެވުނު: ޠައްޔިބު\nމިދިޔަ އަހަރު ކުރެވުނު އިޝްތިހާރުތައް 65 މިލިއަން މީހުންނަށް ވާސިލުކުރެވުނު: ޠައްޔިބު\nއެމްއެމްޕީއާރްސީގެ އެމްޑީ އަދި ސީއީއޯ ތޮއްޔިބު މުހައްމަދު ނޫސްވެރިންނަށް މައުލޫމާތު ދެއްވަނީ -- ފޮޓޯ: އަލީ ނަސީރު / ޕީއެސްއެމްނިއުސް\nމިދިޔަ އަހަރު ކުރެވުނު އިޝްތިހާރުތައް 65 މިލިއަން މީހުންނަށް ވާސިލުކުރެވުނުކަމަށް އެމްއެމްޕީއާރުސީގެ ސީއީއޯ އަދި މެނޭޖިން ޑިރެކްޓަރ ޠައްޔިބު މުޙައްމަދު ވިދާޅުވެއްޖެއެވެ.\nޠައްޔިބު މިހެން ވިދާޅުވީ، މަޓީގެ އަހަރީ އާންމު ޖަލްސާގައި ވާހަކަދައްކަވަމުންނެވެ..\nއެމްއެމްޕީއާރުސީއަކީ ރާއްޖޭގެ ފަތުރުވެރިކަން ޕްރޮމޯޓްކުރުމުގެ ޒިންމާ އުފުލާ މައި ކުންފުންޏެވެ. އެ ކުންފުނިން އަންނަނީ ދުނިޔޭގެ އެކި ކަންކޮޅުތަކުގައި ރާއްޖެ އިޝްތިހާރުކުރުމުގެ މަސައްކަތް ކުރަމުންނެވެ.\nމަޓީގެ އޭޖީއެމްގައި ވާހަކަދައްކަވަމުން ޠައްޔިބު ވަނީ ރާއްޖެއިން ވިދިވިދިގެން2އަހަރު ދުނިޔޭގެ ލީޑިންގ ޑެސްޓިނޭޝަންގެ އެވޯޑް ހާސިލްކޮށްފައިވާކަން ފާހަގަކުރައްވާފައެވެ. އޭނާ ވިދާޅުވީ، ދުނިޔޭގެ ލީޑިންގ ޑެސްޓިނޭޝަންގެ މަޤާމު ރާއްޖެއިން ދިފާއުކުރުމަށް އެންމެ މުހިންމު އެއްކަމަކީ ފަތުރުވެރިކަން ޑައިވަރސިފައިކުރުންކަމަށެވެ.\nމިދިޔަ އަހަރުތަކުގައި އެކްސްޕީރިއަންސް ޓޫރިޒަމް ނުވަތަ ކަންކަން ތަޖުރިބާކުރަން ބޭނުންވާ ފަތުރުވެރިންގެ އަދަދު މުޅި ދުނިޔޭގައިވެސް އިތުރުވަމުން އަންނަކަން އޭނާ ފާހަގަކުރެއްވިއެވެ. ޠައްޔިބު ވިދާޅުވީ، މިހާރު ގިނަ ފަތުރުވެރިން ބޭނުންވަނީ ތަންތަނަށްގޮސް އަރާމުކުރުމުގެ ބަދަލުގައި އެމަންޒިލަކަށް ގޮސް ކޮންމެވެސް ކަހަލަ ކަމެއްކުރުމަށްކަމަށެވެ. އެހެންކަމުން މި ބާވަތުގެ ފަތުރުވެރިކަމަށް އަމާޒުކޮށް ގިނަ މަސައްކަތްތަކެއް ކުރަންޖެހިފައިވާކަން އޭނާ ފާހަގަކުރެއްވިއެވެ.\nއެމްއެމްޕީއާރުސީން ގިނަ މާކެޓެއްގައި ރާއްޖެ އިޝްތިހާރުކުރުމަށް ކެންޕެއިންތަކެއް މިހާރުވެސް ހިންގާފައިވާ ކަމަށް ޠައްޔިބު ވިދާޅުވިއެވެ. މިދިޔަ އަހަރުގެ ތެރޭގައި އެކަނިވެސް ދުނިޔޭގެ 14 ގައުމެއްގައި ރާއްޖެ އިޝްތިހާރުކުރުމުގެ މަސައްކަތްކޮށް 65 މިލިއަން މީހުންނަށް ރާއްޖެ ޕްރޮމޯޓްކުރެވިފައިވާ ކަމަށް އޭނާ ވިދާޅުވިއެވެ.\nރާއްޖޭގެ ރިސޯޓެއްގައި ފަތުރުވެރިން، -ފޮޓޯ: އޮފް ލަވް އެންޑް ޑްރީމް، އިންސްޓަރގްރާމް\nދާދިފަހުން އެމްއެމްޕީއާރުސީން ލޯންޗްކޮށްފައިވާ ރީޑިފައިނިން މައިސް ކެންޕެއިނަކީވެސް ރާއްޖޭގެ ފަތުރުވެރިކަން ޑައިވަރސިފައިކުރުމަށް ލޯންޗްކޮށްފައިވާ ކެންޕެއިނެއްކަމަށް ޠައްޔިބު ވިދާޅުވިއެވެ.\nރާއްޖޭގެ ފަތުރުވެރިކަމުގެ ދާއިރާގައި މައިސް ސެގްމެންޓަށް، ނުވަތަ ބިޒްނަސް ބައްދަލުވުންތަކާއި، ކޮންފަރެންސް އަދި އެގްޒިބިޝަންތައް ބޭއްވުމަށް، ހުރި ފުރުސަތުތައް ޕްރޮމޯޓުކުރުމަށް އެމްއެމްޕީއާރުސީން ހިންގާ "ރީޑިފައިނިން މައިސް" ބައިނަލްއަޤްވާމީ ކެންޕެއިން ލޯންޗްކޮށްފައި ވަނީ މިދިޔަ އަހަރުގެ އޮކްޓޯބަރުމަހުގެތެރޭގައެވެ.\n"ރީޑިފައިނިން މައިސް" ކެންޕެއިންގެ މަޤްސަދަކީ ރާއްޖޭގައި މައިސް ޓޫރިޒަމް (މީޓިންސް، އިންސެންޓިވްސް، ކޮންފަރެންސަސް، އެގްޒިބިޝަންސް) އަށް ހުރި ފުރުސަތުތައް ޕްރޮމޯޓް ކުރުމެވެ. އަދި ރާއްޖެއަކީ މައިސް ސެގްމެންޓުގައި ކުރިއަރަމުން އަންނަ މަންޒިލެއްގެ ގޮތުގައި އިޝްތިހާރުކުރުމެވެ. އަދި ރާއްޖެއަކީ މި ސަރަހައްދުގެ މައިސްއަށް އެކަށީގެންވާ މަންޒިލްގެ ގޮތުގައި ޕްރޮމޯޓުކޮށް، ސެގްމެންޓުގެ ފަތުރުވެރިންނަށް ރާއްޖޭގައި ހުރި ތަފާތު ތަޖުރިބާތައް ޕްރޮމޯޓުކުރުމެވެ.\nފްލައިޓްތަކަށް ދަތިނުވެ ތެޔޮ ލިބޭނެ: އެމް.އޭ.ސީ.އެލް\nދައުލަތުގެ އާމްދަނީ އިތުރުކުރުމާއި ގުޅޭ މަޝްވަރާތަކެއް ކުރިއަށް


Amilla maslahatheh nei, vote dhevvaa: Shaheem | Mihaaru\nޕީޕީއެމުން ބޭއްވި ނޫސްވެރިންގެ ބައްދަލުވުމުގައި ޝަހީމް މިއަދު ވާހަކަ ދައްކަވަނީ. - ފޮޓޯ: އަހުމަދު ނިޝާތު/ މިހާރު\n22 ސެޕްޓެމްބަރ 2018 - 16:40\nވެރިކަން ކުރާ ޕީޕީއެމުން ބޭއްވި ނޫސްވެރިންގެ ބައްދަލުވުމުގައި ޝަހީމް ވިދާޅުވީ ރާއްޖޭގެ މަސްލަހަތު ހުރި ގޮތަކީ ރައީސް ޔާމީނަށް ވޯޓު ދިނުން ކަމަށާއި ރާއްޖެ މިވަގުތު ބޭނުންވަނީ ސުލްހަވެރި ޖައްވެއްގައި ކުރިއަށް ދާން ކަމަށް ވެސް އިސްލާމިކް ޔުނިވަސިޓީ ޗާންސެލަރުކަން ކުރައްވާ ޝަހީމް ވިދާޅުވި އެވެ.\nއޭނާ ވިދާޅުވީ އެގޮތަށް ގޮވާލައްވާ އިރު އޭނާގެ އަމިއްލަ މަސްލަހަތެއް ނެތް ކަމަށެވެ.\n"މި އިންތިޚާބުގައި އެހެން ގޮތަކަށް ކަންތައްވެއްޖެ ނަމަ، ރާއްޖެ ހަލަބޮލިކަމެއްގެ ތެރެއަށް ވެއްޓި ރާއްޖެއަށް ގެއްލުންތަކެއްވެ، މިނިވަންކަމަށް ލޮޅުންތަކެއް އަތުވެދާނެ ކަމަށް ގަބޫލުކުރެވޭ،" ޝަހީމް ވިދާޅުވި އެވެ.\n"އިލްތިމާސްއަކީ ދިވެހި ގައުމު ދެކެ އަޅުގަނޑުމެން ލޯބިވާތީ ކުރާ އިލްތިމާސެއް. މިކަމުގައި އަޅުގަނޑުމެންގެ އަމިއްލަ މަސްލަހަތެއް ނެތް. އެކިއެކި ބޭފުޅުން ދައްކަވާ ތުހުމަތުތައް އަޑު ނޭއްސެވުމަށް އެދެން."\nނޫސްވެރިންގެ ބައްދަލުވުމުގައި ދީނީ އިލްމުވެރިޔާ އަދި މާދަމާ ބާއްވާ ރިޔާސީ އިންތިޚާބަށް އިދިކޮޅު އިއްތިހާދާ ގުޅިވަޑައިގެން މަސައްކަތް ކުރައްވާ ޝައިޚް އިލްޔާސް އަށް ވެސް އޭނާ ރައްދު ދެއްވި އެވެ.\nއިލްޔާސް މިއަދު ވިދާޅުވީ ޖަލުގައި ހުންނެވި ކުރީގެ ޑިފެންސް މިނިސްޓަރު މުހައްމަދު ނާޒިމް ފްރޭމްކޮށްފައިވާ ކަމަށް ޝަހީމް އެއްބަސްވެވަޑައިގެންނެވި ކަމަށެވެ. މީގެ ކުރިން، ރައީސް ޔާމީން ސަރުކާރުގެ އަނިޔާވެރިކަން، އިންތިހާ ދަރަޖައަށް ގޮސްފައިވާ ކަމަށް ޝަހީމް އިއުތިރާފްވެވަޑައިގެންނެވި ކަމަށް ވެސް އިލްޔާސް ވިދާޅުވި އެވެ.\nޕީޕީއެމުން މިއަދު ބޭއްވި ނޫސްވެރިންގެ ބައްދަލުވުމުގައި ޝަހީމާ އެކު، ބައެއް އިލްމުވެރިން - ފޮޓޯ: އަހުމަދު ނިޝާތު/ މިހާރު\nއިލްޔާސްގެ ވާހަކަތަކަށް ރައްދު ދެއްވައި ޝަހީމް ވިދާޅުވީ އިލްމުވެރިން ވާން ޖެހޭނީ ވަރަށް ހަރުދަނާ ބަޔަކަށް ކަމަށެވެ. އަދި ސިޔާސީ މަގްސަދުތައް ހާސިލް ކުރައްވަން އިލްޔާސް ވާހަކަ ނުދެއްކެވުމަށް ޝަހީމް ނަސޭހަތްތެރިވެވަޑައިގެންނެވި އެވެ.\n"އިލްމުވެރިން ވާން ޖެހޭނެ ގާނޫނުތަކާއި އުސޫލުތަކަށް ތަބާވާން ޖެހޭ ބަޔަކަށް. އެއްވެސް މީހަކީ ގާނޫނަށް ވުރެ މަތީގައި ހުންނަ މީހަކަށް ވެގެން ނުވާނެ. އަޅުގަނޑު އިލްޔާސަށް ހެޔޮ އެދެން. ނަސޭހަތްތެރިވަން. ހަރުދަނާ ގޮތެއްގައި ވާހަކަ ދައްކަވަން،" މީހުންގެ ޝަޚްސިއްޔަތު ކަތިލުމަށް މަސައްކަތް ކުރުމަކީ ދީނީ އިލްމުވެރިންނާ ގުޅޭ ކަމެއް ނޫން ކަން ފާހަގަކުރައްވައި ޝަހީމް ވިދާޅުވި އެވެ.\nއޭނާ ވިދާޅުވި ގޮތުގައި، އިލްމުވެރިން ވާން ޖެހޭނީ ޝަރުއީ ހަމަތަކަށް އިހްތިރާމް ކުރާ ބަޔަކަށެވެ. ސޯޝަލް މީޑިއާގައި ހުންނަ ވާހަކަތަކަށް ބިނާކޮށް ޝަރުއީ މައްސަލަތަކުގައި ތިމާއަށް ފެންނަ ގޮތަށް ވާހަކަ ދެއްކުމަކީ ވަރަށް ނުރައްކާތެރި ކަމެއް ކަމަށް ވެސް ވިދާޅުވި އެވެ. އެހެންކަމުން، އޭނާގެ ޝަޚްސިއްޔަތު އޮޅުވާލަން އިލްޔާސް ދައްކަވާ ވާހަކަތައް ހުއްޓާލެވުމަށް ޝަހީމް ވަނީ އެދިވަޑައިގެންފަ އެވެ.\nއިދިކޮޅު ފަރާތްތައް އަދާލަތު ޕާޓީ ޝައިޚު އިލްޔާސް ހުސައިން ޑރ. މުހައްމަދު ޝަހީމް އަލީ ސައީދު ޕީޕީއެމް ޕީޕީއެމް ކެމްޕޭން ރައީސް އަބްދުﷲ ޔާމީން


Dhiraagu In Raajjey Ge Loafan Kudhinge Jamiyyaa Akah Ehee Vehjje - Vaguthu\nދިރާގުން ރާއްޖޭގެ ލޯފަން ކުދިންގެ ޖަމިއްޔާއަކަށް އެހީވެއްޖެ\n9 މަސް ކުރިން ( އޭޕްރީލް 29, 2018 )\nދިރާގުން ލޯފަން މީހުންގެ ހައްގުގައި މަސައްކަތްކުރާ ޖަމިއްޔާއެއްކަމަށްވާ ބްލައިންޑް އެންޑް ވިޝުއަލީ އިމްޕެއަރޑް ސޮސައިޓީ އޮފް މޯލްޑިވްސް އަށް ހާއްސަ ޑިޖިޓަލް މުވާސަލާތުގެ ހިދުމަތްތައް އަނެއްކާވެސް ހިލޭ ފޯރުކޮށްދީފިއެވެ.\nމިއީ ދިރާގުގެ ފަރާތުން އެ ޖަމިއްޔާއަށް 2016 ވަނަ އަހަރުން ފެށިގެން ފޯރުކޮށްދެމުން އަންނަ ހިދުމަތެކެވެ. މި ހިދުމަތް އެ ޖަމިއްޔާއަށް ކުރިއަށް އޮތް އަހަރަށް ދިރާގުން ވަނީ އަލުން އާ ކޮށްދީފައެވެ. މިހިދުމަތަކީ ދިރާގުން އެޖަމިއްޔާއަށް ހާއްސަކޮށްގެން ފަރުމާކޮށްފައިވާ ސޮލިއުޝަނެއްކަމަށް ދިރާގުން ބުންޏެެވެ.\nމިހިދުމަތުގެ ސަބަބުން އެ ޖަމިއްޔާގެ މެންބަރުންނަށް ހިލޭ ފޯން މީޓިންގް ހިދުމަތް ފޯރުކޮށްދެވެއެވެ. އެ ޖަމިއްޔާއިން ހާމަކުރިގޮތުގައި އެހެނިހެން އިޖްތިމާއީ ޖަމިއްޔާތައް ހިންގުމުގައި މެދުވެރިނުވާ ގިނަ ގޮންޖެހުންތައް ބީ.ވީ.އައި.އެސް.އެމް އަށް ދިމާވެއެވެ. ޖަލްސާ ބާއްވާލަން ނުވަތަ އެންމެން އެއްތަނަކަށް އެއްކޮށްގެން މަޝްވަރާކުރުމަކީ އެހާ ފަސޭހަކަމެއް ނޫނެވެ. ދިރާގުން މިފޯރުކޮށްދޭ ހިދުމަތަކީ އެގޮތަށް ޖަލްސާތަކާއި ބައްދަލުވުންތައް ފަސޭހައިން ބާއްވާލެވޭގޮތަށް ގާއިމުކުރެވޭ ހާއްސަ ޑިޖިޓަލް ސްޕޭސްއެކެވެ.\nމިހިދުމަތުގެ ޒަރިއްޔާއިން ޖަމިއްޔާގެ މެންބަރުން ޖަމިއްޔާގެ ޖަލްސާތައް ބޭއްވުމަށް ފަސޭހަވުމާއި މިހިދުމަތް މެދުވެރިކޮށް މެންބަރުންގެ މެދުގައި އެކުވެރިކަމާއި ރަހްމަތްތެރިކަން ބަދަހިކުރަން ނުހަނު ބޮޑަށް ފަސޭހަވެގެންދެއެވެ. ޖަމްޢިއްޔާގެ 200 އަށް ވުރެ ގިނަ މެމްބަރުންނަށް ބައްދަލުވުންތަކާއި ޖަލްސާތައް އެކުގައި އެއް މާލަމެއްގައި ބައްދަލުވުމުގެ ދަތިކަން ދިމާވަމުން ދާއިރު ހުރިހާ މެމްބަރުން އެއްތަނެއްގައި ނެތްކަމުގައި ވިޔަސް މަޝްވަރާ ކުރުމަށް އިތުރު ފަސޭހަތަކެއް މި ޚިދުމަތުގެ ސަބަބުން ލިބިގެން ދާނެއެވެ.\nމީގެ އިތުރުން ޤުރުއާން ކިޔަވައިދިނުމާއި ދީނީ ނަސޭހަތް ދިނުން ފަދަ ޖަމްޢިއްޔާގެ މެންބަރުންގެ މެދުގައި ހިންގޭ ތަފާތު ތަމްރީނު ޕްރޮގުރާމްތައް ވެސް ކުރިއަށް ގެންދަނީ މިހިދުމަތް މެދުވެރިކޮށެވެ. ވޭތުވެދިޔަ އަހަރު ބީ..ވީ.އައި.އެސް.އެމް އިން ވަނީ މި ހިދުމަތުގެ ބޭނުންކޮށްގެން ހިސާބު، ލެޓިން އަދި ޤުރުއާން ފަދަ ކްލާސްތައް ކުރިއަށް ގެންގޮސްފައިއެވެ.\nއެހެން ކަމުން ރާއްޖޭގެ އެކި ކަންކޮޅުތަކުގައި ދިރިއުޅޭ ލޯފަންކުދިންނަށް މިފަދަ ތަމްރީނު ޕްރޮގްރާމްތަކުގައި ބައިވެރިވުމުގެ ފުރުޞަތު މި ޚިދުމަތުގެ ސަބަބުން ވަނީ މަގުފަހިވެފައެވެ.\nދިރާގުން ހިލޭ މިހިދުމަތް ފޯރުކޮށްދިނުމުގެ ސަބަބުން ރާއްޖޭގައި ލޯފަން ބޭފުޅުންގެ ހައްގުގައި މަސައްކަތްކުރާ ފަރާތްތައް ބާރުވެރިކުރުވައި، ލޯފަން ބޭފުޅުންނަށް ހިތްވަރުދީ މުޖުތަމަޢުއަށް ނެރުމަށް ކުރެވޭ މަސައްކަތްތަކަށް ވަރަށް ބޮޑު އެހީތެރިކަމެއް ލިބެއެވެ.\nދިރާގުގެ އަމާޒަކީ މުސްތަޤްބަލުގައި ވެސް މިފަދަ އިޖްތިމާއީ ކަންކަމުގައި ބައިވެރިވެ ވީހާ ބޮޑަކަށް އެހީތެރިކަން ފޯރުކޮށްދިނުމެވެ.\nދިރާގުގެ ޚިދުމަތުގެ ފެންވަރު ރަނގަޅު ކުރުމަށް ބައެއް ޚިދުމަތްތައް މެދުކަނޑާލަނީ\nދިރާގަށް ދިމާވި މައްސަލަ ހައްލުކޮށްފި


Mahloof ge jalu thajuribaa: keiytherikamun aa hiyvarakah | Mihaaru\nރިޕޯޓް / އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު\nމަހުލޫފްގެ ޖަލު ތަޖުރިބާ: ކެތްތެރިކަމުން އާ ހިތްވަރަކަށް\nމަހްލޫފު އިއްޔެ "މިހާރު" އާ ވާހަކަ ދައްކަވަނީ.---މިހާރު ފޮޓޯ: ނިޝާން އަލީ\n11 ޖޫން 2017 - 07:40\nހަތަރު މަހުގެ ހުކުމް ތަންފީޒުކުރައްވަން ޖުލައި 18، 2016 ގައި މާފުށީ ޖަލުގެ ގޮޅި އަށް، ވަދެވަޑައިގަތުމާ އެކު ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފަށް އަވަހާރަފުޅުލެއްޕެވުނީ އެވެ. އެތަން، އަރާމުވެގެންނެއް ނޫނެވެ؛ އޭނާ ވިދާޅުވި ގޮތުގައި، ސިކުނޑީގައި އެނބުރެމުން ދިޔަ އެތައް އުދާސްތަކާ އެކު ހަށިގަނޑު ވަރުބަލިވެފައި ހުރިލެއް ބޮޑުކަމުންނެވެ.\n"ހުކުމް އިއްވި ދުވަހުގެ ރޭ ވެސް އެއްކޮށް ނުނިދައި އުޅުނީ، ދަރިފުޅާއި ނަޒޫ [އަނބިކަނބަލުން ނަޒްރާ ނަސީމް] ގެ ކަންކަން ހަމަޖެއްސުމަށް. ދަރިފުޅު އެލީއާ ވަކިވާން ވަރަށް އުނދަގޫވި. އެންމެ ހިތްދަތިވި ކަންތައް އެއީ،" ޖަލުގައި ކުރެއްވި ތަޖުރިބާ "މިހާރު"އާ ހިއްސާކުރައްވަމުން ވިދާޅުވި އެވެ.\nޖެހިގެން އައި ދުވަހު ހެނދުނު ހޭލެވުމާ އެކު ހުއްޓުން އަރާފައި އިންނެވުނީ އެވެ؛ މާފުށީ ޖަލުގެ ޔުނިޓު 10ގެ އެ ގޮޅީގެ ހަތަރު ފާރުގެ ތެރޭގައި މުޅިން ވެސް އެކަނިވެރި ކަމެވެ. ސިކުންތެއްގެ ތެރޭގައި އެތައް ހާސް ޝުއޫރެއް ސިކުނޑި އަށް ޖަމާވި އެވެ. އެތައް ސުވާލެއް ހިތު ތެރޭގައި އުފެދުނެވެ. ރާޅު ޖަހާ އަޑު ނޫން އެއްވެސް އަޑެއް އިވިވަޑައެއްނުގަންނަވަ އެވެ.\nޖަލަށް ވަޑައިގެންނެވިއިރު، ދިރިއުޅުއްވި އެޕާޓްމެންޓުން އެހެން ތަނަކަށް އޮތީ ބަދަލުވާން ޖެހިފަ އެވެ. ކުޑަ ދަރިފުޅު ގޮވައިގެން ނަޒޫ އެކަނި އެކަން ކުރައްވާނީ ކިހިނެއްތޯ އާއި އޭނާ ގޭގައި ނޫޅުއްވާތީ ދަރިފުޅުގެ ސުވާލުތަކަށް ދެއްވާނީ ކޮން ޖަވާބެއްތޯ ހިތްޕުޅަށް އަރާވަޑައިގެންނެވި ކަމަށް މަހްލޫފް ވިދާޅުވި އެވެ.\nނޮވެމްބަރު 1، 2016 ގައި މަހްލޫފު ޑޮކްޓަރަށް ދައްކަން މާލެ ގެނެސް އައިޖީއެމްއެޗުގައި.\nއޭނާއާ ޖެހިގެން ހުރި ގޮޅީގައި ހުންނެވީ ކުރީގެ ނައިބު ރައީސް އަހްމަދު އަދީބެވެ. ވަރަށް ބާރަށް ވާހަކަ ދެއްކެވުމުން އަދީބަށް އަޑު އިވިވަޑައިގަންނަވާނެ ކަން މަހްލޫފަށް އެނގިވަޑައިގަންނަވަ އެވެ. އެކަމަކު އެގޮތަށް ވާހަކަ ދައްކަވައިފި ނަމަ، އަނެއްކާވެސް އަދަބެއް ލިބިވަޑައިގެންފާނެތީ ފުރަތަމަ ދުވަހު ގޮޅީގައި މަޑުން އިންނެވީ އެވެ.\nފުރަތަމަ ހުކުމުގައި ޖަލަށް ވަޑައިގެންނެވިއިރު، އެއާ ވިދިގެން ފުލުހުންގެ ދައުރަށް ހުރަސްއެޅި ކަމުގެ ތުހުމަތުގައި އުފުލި ދައުވާގެ ހުކުމް ވެސް ކުރިއަށް އޮތީކަން އޭނާ އަށް އެނގިވަޑައިގަންނަވަ އެވެ. ދެ ހުކުމުގައި 10 މަސް ޖަލުގައި ހޭދަކުރެއްވި އެވެ. މިދިޔަ ހުކުރު ދުވަހު މިނިވަންވިއަސް، އެއީ އޭނާ އަށް ހައްގު އަދަބުތޯ އަދިވެސް ސުވާލު އުފައްދަވަ އެވެ.\nގޮޅިން ބޭރަށް ނެރޭ ވަގުތު އެހެން މީހުންނާ ބައްދަލުކުރައްވައި ވާހަކަ ދައްކަވަ އެވެ. އެ ހިސާބުން މަޑުމަޑުން ހަމައަކަށް އެޅި، ހޭނިވަޑައިގަތީ އެވެ.\n"އަޅުގަނޑު ޖަލަށް ލައިގެން ރައީސް ޔާމީން ހީފުޅުކުރެއްވީ އަޅުގަނޑަށޭ އަދަބު ދެވުނީ. އަޅުގަނޑަކަށް ނުވޭ މާ ބޮޑު ކަމެއް. ހަގީގަތަކީ އަޅުގަނޑުގެ ދަރިފުޅު އެލީ އަށް އަނިޔާ ދެވުނީ،" އޭނާ ވިދާޅުވި އެވެ.\nޖަލަށް ގެންދިއުމާ އެކު ދަރިފުޅުގެ މިޒާޖަށް ނަފްސާނީ ގޮތުން ނުރަނގަޅު ބަދަލުތަކެއް އައި ކަން ފާހަގަކުރައްވަމުން މަހްލޫފް ވިދާޅުވީ މިނިވަންވަންދެން ވެސް ދަރިފުޅަށް ވިސްނައިދީފައި އޮތީ އޭނާ ހުންނެވީ ޓްރެއިނިން ޕްރޮގްރާމެއްގައި ކަމަށެވެ.\nމަހްލޫފު އިއްޔެ "މިހާރު" އަށް އިންޓަވިއު ދެއްވަމުން އޭނާގެ ދަރިފުޅު އެލީއާ ސަމާސާ ކުރައްވަނީ: މަހްލޫފު ވިދާޅުވީ އޭނާ ޖަލަށް ލުމުން އެންމެ ބޮޑު ގެއްލުމެއް ވީ އެލީ އަށް ކަމަށް.---މިހާރު ފޮޓޯ: ނިޝާން އަލީ\n"އާއިލީ ބައްދަލުވުންތަކަަށް ފުރަތަމަ ދާން ފެށީ ޓައީ އަޅައިގެން. އެ ވެސް ދަރިފުޅަށް ނާންގަންވެގެން. ވަރަށް ސުވާލުކޮށް ހެދި،" މަހްލޫފް ވިދާޅުވި އެވެ.\nއޭނާ އަށް ލިބިވަޑައިގަތް ހިތްހަމަޖެހުމަކީ އެތަނުގެ ތެރެއިން އަދާލަތު ޕާޓީގެ ރައީސް އިމްރާން އަބްދުﷲ އާއި ކުރީގެ ޑިފެންސް މިނިސްޓަރު މުހައްމަދު ނާޒިމާއި އިބްރާހިމް ރަޝީދު (ހޯރަ އިއްބެ) ފަދަ ބޭފުޅުންނާ ބައްދަލުވެވަޑައިގަތުމެވެ. އަޅުކަމުގައި ގިނަ ވަގުތު ހޭދަކުރައްވައި، ބައެއް ހުސް ވަގުތުތަކުގައި ނާޒިމާއި އިމްރާނާ އެކު ރާޒުވާ ކުޅުއްވައި ހެއްދެވި އެވެ.\nގޮޅީގައި އެކަނި އޮންނަންވުމުން، ރޭޑިއޯއެއް ބައްލަވައިގެން މިނިވަން ރޭޑިއޯ އަޅުވައިގެން ސިޔާސީ ހަބަރުތައް ބަރާބަރަށް އަޑުއައްސަވާ ކަމަށް ވިދާޅުވި އެވެ. އޭނާ ވިދާޅުވީ ގައުމުގެ ކަންކަން ހިނގާ ގޮތާ މެދު ހިތްހަމަޖެހިވަޑައިނުގެން ނޫސްބަޔާން ނެރުއްވަން ފެއްޓެވީ، އެއްޗެއް ވިދާޅު ނުވެ ނުހުންނެވިގެން ކަމަށެވެ.\nހުރިހާ ކަމެއް ހިތުހުރި ގޮތަކަށް، މުޅިން ގޯސް!\nމާފުށީ ޖަލުގައި ތިބި އޮފިސަރުން ކިތަންމެ ރަނގަޅަސް މަހްލޫފް ދެކެވަޑައިގަންނަވާ ގޮތުގައި އެތަނުގެ ކަންކަން އޮތީ ބޮއްސުންލައިފަ އެވެ. އެތަނުގައި އަމަލުކުރަނީ ލިއެފައި އޮންނަ ގާނޫނާއި ގަވާއިދުތަކަކާ އެއްގޮތަކަށް ނޫނެވެ. އެ ވާހަކަ ސާބިތުކުރައްވަން މަހްލޫފް އެތައް ހެއްކެއް ދެއްކެވި އެވެ.\nއޭނާ އަކީ މަޖިލިސް މެމްބަރަކަށް ވިއަސް ގޮޅިއަށް ވެއްދުމާ އެކު އެތަނުގެ ގަވާއިދުތަކާއި އުސޫލްތައް ކިޔައިދޭން ޖެހޭ ކަމަށް ވިދާޅުވި އެވެ. އެއީ ގާނޫނުގައި އޮންނަ ގޮތެވެ. އެކަމަކު ކަރެކްޝަނަލް ސާވިސްއަކުން އެކަމެއް ނުކުރެ އެވެ. އާއިލާއާ ބައްދަލުކުރަން ފުރުސަތު ދިނީ ވެސް ގޮޅިއަށް ވެއްދިތާ 10 ދުވަސް ފަހުން ކަން ފާހަގަކުރައްވަމުން ވިދާޅުވީ އެއީ ވެސް އުސޫލާ ހިލާފަށް ކުރި ކަމެއް ކަމަށެވެ.\nމަހްލޫފު ޖުލައި 2016 ގައި މޯލްޑިވްސް ކަރެކްޝަނަލް ސާވިސްގެ އޮފިސަރުންގެ ބެލުމުގެ ދަށުން ގެންދަނީ: މާފުށީ ޖަލުގެ އޮފިސަރުން އޭނާއާ މެދު ކަންތައް ކުރީ ވަރަށް ރަނގަޅަށް ކަމަށް ވިދާޅުވި.---މިހާރު ފައިލް ފޮޓޯ\n"އޮފިސަރުން ރަނގަޅަސް އަމަލުކުރަން މިޖެހެނީ މަތިން އަންނަ އޯޑަރަށް، މިއީ މައްސަލައަކީ" މަހްލޫފް ވިދާޅުވި އެވެ.\nކުރިން ދެ ގަޑިއިރަށް ދިން އާއިލީ ބައްދަލުވުންތައް އެއް ގަޑިއިރަށް އަދި 24 ގަޑިއިރަށް ދިން އެކަހެރި ބައްދަލުވުންތައް 12 ގަޑިއިރަށް ކުރު ކުރުން ފަދަ ކުއްލި ބަދަލުތަކެއް ވެސް ގެނަ އެވެ. މަހްލޫފް ތުހުމަތުކުރައްވާ ގޮތުގައި، މިއީ، ސީދާ އޭނާ އަށް އަމާޒުކޮށްގެން ގެނައި ބައެއް ބަދަލުތަކެވެ.\n"އެއީ ސްޕެޝަލް ޕްރޮޓެކްޝަންގައި އަޅުގަނޑުމެން ތިބޭތީ މިގޮތަށް މިހާ ގިނައިރު މި ދެނީ. ވިސްނާލާ އާދައިގެ މީހާ އަށް މިދެނީ މަހަކު އެއް ފަހަރު އާއިލީ ބައްދަލުވުން، އެ ވެސް ހަތަރު ގަޑިއިރު ދޯނީގައި ދަތުރުކޮށްފައި ގޮސް،" މަހްލޫފް ވިދާޅުވި އެވެ.\nއޭނާ ވިދާޅުވި ގޮތުގައި ކުރެއްވުނު އެއް ތަޖުރިބާއަކީ، "ޖަލު ހިންގަވަން ތިއްބެވި ބޭފުޅުންގެ ސިކުނޑި ވަނީ ޖަލެއްގެ ތެރޭގައިި" ކަމެވެ. އުސޫލްތަކެއް ކަނޑައަޅާފައި ހުއްޓަސް ބައެއް ކަންކަން ބަދަލުކުރައްވަނީ، ޖަލު ހިންގަވަން ހުންނަވާ ބޭފުޅެއްގެ ހިތްޕުޅަށް އޭރަކު އަރާވަޑައިގެންނެވި ގޮތަކަށް ކަމަށް ވިދާޅުވި އެވެ.\n"ވަރަށް އުފާވާ ވަގުތު ކޮޅެއް، ފެމިލީ އަންނައިރު ކައްކައިގެން ކާ އެއްޗެހި ގެނެވުން އެއީ. އެކަމަކު އެކަން ވެސް ކުއްލިއަކަށް މި ހުއްޓާލީ ކޭކަށް ޑްރަގު އަޅައިގެން ޖަލަށް ވެއްދީއޭ ކިޔާފައި. އެންމެ މީހަކު ކުރި ކަމަކުން ޖަލުގައި ތިބި އެންމެންނަށް އަދަބު،" މަހްލޫފް ވިދާޅުވި އެވެ.\nމަހްލޫފު އިއްޔެ "މިހާރު" އަށް އިންޓަވިއު ދެއްވަނީ.---މިހާރު ފޮޓޯ: ހުސެއިން ވަހީދު\nއެއީ ސްކޭން މެޝިންތަކުން ސްކޭންކޮށްގެން ހައްލުވާން އޮތް މައްސަލައެއް ކަން ފާހަގަކުރެއްވި އެވެ. ހޯމަ، ބުރާސްފަތީގައި ސުންނަތް ރޯދަ ހިފާ މީހުން ހާރުކާން ގޮޅިން ނުކުންނަން ހުއްދަ ނެތަސް މޯލްޑިވިއަން އައިޑޮލް ބަލަން ބޭނުންވާ މީހުންނަށް ޝޯ ނިމެންދެން ގޮޅިން ބޭރުގައި ތިބެވޭ ކަމަށް ވިދާޅުވި އެވެ. އެ ޝޯ ބެލެނީ، އެއީ "ގައުމީ ކަމަކަށް ވާތީ" ކަމަށް ކަރެކްޝަނުން ބުނެފައިވާ ކަމަށް ވެސް އޭނާ ވިދާޅުވި އެވެ.\n"ކީކޭ ބުނާނީ؟ މިވެސް ދެން އެތަނުގައި އުސޫލު ކަނޑައަޅާފައި އޮންނަ ގޮތް،" ކަންބޮޑުވުން ފާޅުކުރައްވަމުން ވިދާޅުވި އެވެ.\nމަހްލޫފް ގަބޫލުކުރައްވާ ގޮތުގައި އޭނާ އަށް ޕެރޯލް ދިނުން ވެސް ދިޔައީ، ނާއިންސާފުންނެވެ. ސަލާމަތާއި ރައްކާތެރިކަމަށްޓަކައި ކަމަށް ބުނެ "އެކަހެރިކޮށްފައި" ބޭއްވުމަކީ އަނިޔާ ކަމަށް ވިދާޅުވި އެވެ. ޕެރޯލް އަށް ކުރިމަތިލެއްވޭނެތޯ އެއްސެވެމުން މަހްލޫފަށް ފުރަތަމަ ޖަވާބު ދިނީ، އޭނާ ޝަރުތު ހަމަނުވާ ކަމަށެވެ. ޖަލުގައި ގައިދީން އޮރިޔާން ކުރާ މައްސަލަ ކުށްވެރިކުރައްވައި ބަޔާން ނެރުއްވަންވެގެން ގާނޫނު ބެއްލެވިއިރު، އޭނާ އަށް ވުރެ ބޮޑަށް ޕެރޯލަށް ޝަރުތު ހަމަވާ އެހެން މީހަކު ނެތް ކަން ސާފުވެވަޑައިގެންނެވި ކަމަށް ވެސް ވިދާޅުވި އެވެ.\n"ޕެރޯލަށް އަޅުގަނޑު ޝަރުތު ހަމަނުވާ ކަމަށް އޮޅުވާލަން ދީފައި ހުންނަ ޖަވާބުތަކުގައި ވެސް ޖަހާފައި ހުންނަނީ ނުބައި ގަޒިއްޔާ ނަމްބަރުތައް. އެގޮތަށް ޖަހައި ބާކީ އޮތީ މިވެނި ދުވަހެކޭ ކިޔައި ދުވަސް ވެސް އޮޅުވާލާ، ހުރިހާ މައުލޫމާތެއް ހަމަކޮށްފައި ދިނީމަ ޕެރޯލް ބޯޑަށް ހުށަހަނާޅާ ވެސް ހުރި. ޖުލައި މަހު ޕެރޯލް އަށް ހުށަހެޅެން އޮއްވައި އެކަން ކުރެވުނީ ޑިސެމްބަރު މަހު،" އޭނާ ވިދާޅުވި އެވެ.\nއަނެއް މައްސަލައެއްގެ ގޮތުގައި ވިދާޅުވީ، ވޭތުވެދިޔަ ފަސް އަހަރު، ހުކުމް ތަންފީޒުކޮށް ނިމޭ މީހުން ޖަލުން ދޫކޮށްފައި ވަނީ ވެސް ގޯސްކޮށް ކަމަށެވެ. ހުކުމުގެ މުއްދަތު ކަރެކްޝަނަލް ސާވިސް އިން ގުނަނީ ފެބުރުއަރީ މަހުގައި 30 ދުވަސް އޮންނަ ކަމަށް އެތަނުގެ ސިސްޓަމްގައި ޖަހައިގެން ކަމަށް ވިދާޅުވި އެވެ. އެގޮތަށް ގުނައިގެން އެންމެ ދުވަހެއް ގެއްލުނަސް އެއީ ބޮޑު މައްސަލައެއްގެ ގޮތުގައި އޭނާ ދެކެވަޑައިގަންނަވަ އެވެ.\nމިދިޔަ ހުކުރު ދުވަހު އޭނާ ދޫކުރީ، ހަތަރު މަސް ވަންދެން ވަރަށް ބޮޑަށް އެކަމާ ޝަކުވާ ކުރައްވައިގެން ކަމަށް މަހްލޫފް ވިދާޅުވި އެވެ. ކަރެކްޝަނުން ގުނާ ގޮތުން ނަމަ، ހުކުރު ދުވަހު މަހްލޫފް މިނިވަނެއް ނުވެ އެވެ.\n"މުޅި ކަރެކްޝަނަލް ސިސްޓަމް ވަރަށް ކަމުދޭ. ވެރިންނަށް އަންނަންވީ ތަންކޮޅެއް ތަންދޮރުފިލާ، ސަރުކާރުން ބުނާހާ ގޮތަކަށް މިކަން ނުކުރާނެ ބަޔަކު. އޭރުން ވަރަށް ރަނގަޅަށް ޖަލުގެ ކަންކަން ހިނގާނެ،" މަހްލޫފް ވިދާޅުވި އެވެ.\nމިއީ ބަދަލު ހިފުމެއް، މާ ކުރިން ވެސް އެނގޭ\nރައީސް ޔާމީނަށް ޕީޕީއެމްގެ ޕްރައިމަރީ ކާމިޔާބުވެވަޑައިގެން، އިންތިހާބުގެ ކެމްޕޭން ތެރޭގައި ކަންކަން ކުރެއްވި ގޮތާ މެދު ހިތްހަމަޖެހިވަޑައިނުގެން ޕީޕީއެމް ދޫކޮށްލައްވަން ހިޔާލުކުރައްވައި އެ ވާހަކަ ޕީޕީއެމްގެ ވައިބާ ގްރޫޕެއްގައި މަހްލޫފް ލިއުއްވި އެވެ. އެ ދުވަހު، މެމްބަރު އަހްމަދު ނިހާނާއި މޫސާ ޒަމީރާއި އަލީ އާރިފް އަދި އަބްދުއްރަހީމް އަބްދުﷲ ވަޑައިގެން އޭނާގެ ގޭގައި އެތައް ވަގުތެއް ހޭދަކުރެއްވި ކަމަށް މަހްލޫފް ވިދާޅުވި އެވެ.\nޕީޕީއެމުން ދުރަށް ވަޑައިގަތުމުގެ ހިޔާލާ އެކު، ކުރީގެ ރައީސް މުހައްމަދު ނަޝީދާ ބައްދަލުކުރައްވަން ތިން ފަހަރަށް އެޕޮއިންޓްމަންޓް ވެސް ހެއްދެވި އެވެ. އެކަމަކު، އެކަން ނާކާމިޔާބުވީ، ގެއިން ނިކުމެވަޑައިގަންނަވާނެ ފުރުސަތެއް ވެސް ނިހާންމެން ނުދެއްވުމުން ކަމަށް ވިދާޅުވި އެވެ.\nއެ އެންމެން ދެއްކެވި ވާހަކަތައް، ގަބޫލުކުރައްވައި ޕީޕީއެމްގައި މަޑުކުރެއްވީ އެވެ. އޭގެ ފަހުން ރައީސް ޔާމީނާ ނަސަންދުރަ ތެރެއިން ބައްދަލުވެވަޑައިގަތުމުން، "ވެރިކަމަށް ވަޑައިގެން އަޅުގަނޑުގެ ކިބައިން ބަދަލު ހިފާނެތޯ" ރައީސް އަރިހުން އެއްސެވި ކަމަށް މަހްލޫފް ވިދާޅުވި އެވެ.\n"އެ ދުވަހު [ރައީސް ޔާމީން] ވިދާޅުވީ ނޫނެކޭ، އެކަމަކު އެކަން ދެއްތޯ މިކުރެއްވުނީ،" މަހްލޫފް ވިދާޅުވި އެވެ.\nޖަލަށް ވަޑައިގަތްއިރަށް ވުރެ ވެސް މާ ބޮޑަށް، މަހްލޫފް ވިދާޅުވި ގޮތުގައި، މިހާރު ރައީސް ޔާމީން ހުންނެވީ ބަލިވެ، އެކަނިވެރިވެފަ އެވެ.\nރައީސް ޔާމީން ގަބޫލުފުޅުކުރައްވަނީ އެމަނިކުފާނުު ވަށައިގެން ތިއްބެވި މަދު ބައެއްގެ ވާހަކަ ކަމަށާއި ހަގީގަތް އޮޅުވާލައި ދައްކާ ވާހަކަތަކުން އެމަނިކުފާނަށް އަދިވެސް މަންޒަރު ސާފުވެވަޑައިނުގަންނަވާ ކަމަށް މަހްލޫފް ވިދާޅުވި އެވެ.\n"ހަގީގަތަކީ، މިއަދު ވެސް މި [ހައްޔަރުކޮށްފައި ތިބި ސިޔާސީ] އެންމެން ދޫކޮށްލާފައި ދެން ބްރިޖު ވާހަކަ ދައްކަބަލަ. އޭރުން ގަބޫލުކުރާނެ އެ ދައްކާ ވާހަކަ. ބްރިޖު އެޅިއަސް އައިޖީއެމްއެޗުގެ 25 ބުރީގެ އިމާރާތް ފެނުނަސް ރައްޔިތުން ގަބޫލެއްނުކުރޭ ދައްކާ ވާހަކަތަކެއް. ނިމިގެން ދިޔަ އިންތިހާބުން ވެސް އެ އޮތީ ފެންނަން،" އޭނާ ވިދާޅުވި އެވެ.\nސަރުކާރުން ކަންކަން ކުރާ ގޮތުން ރިޔާސީ އިންތިހާބު އޮންނާނެ ކަމާ މެދު ޝައްކު އުފައްދަމުންދާ ކަން ފާހަގަކުރައްވަމުން ވިދާޅުވީ، އިންތިހާބު ނުބާއްވައި، ރައީސް ޔާމީނަށް ކުރެއްވޭނެ އެއް ކަމެއް ވެސް ނޯންނާނެ ކަމަށެވެ. ލޯކަލް އިންތިހާބު ނުބާއްވަން ސަރުކާރުން ގަދަފައި ވިއްދާފައި އުޅުނު ނަމަވެސް އެންމެ ފަހުން ޖެހުނީ އިންތިހާބު ބާއްވައި ރައްޔިތުންގެ އަޑު އަހަން ކަމަށް ވިދާޅުވި އެވެ.\nމަހްލޫފްގެ މިސްރާބު އަނެއްކާވެސް ޕާޓީއަކާ ދިމާލަށް!\nރިޔާސީ އިންތިހާބުގެ ކެމްޕޭނާއި އޭގެ ފަހުން ރައީސް ޔާމީން ވެރިކަމަށް ވަޑައިގެން ބައެއް ކަންކަން ކުރެއްވި ގޮތާ މެދު ހިތްހަމަޖެހިވަޑައިނުގެން މަހްލޫފް ފާޑުވިދާޅުވި އެވެ. ޕީޕީއެމުން، 2015 ގައި އޭނާ ވަކިކުރީ އެ މައްސަލައިގަ އެވެ.\nސަރުކާރަށް ފާޅުގައި ފާޑުވިދާޅުވާން މަޖުބޫރުވެވަޑައިގަތީ، މަހްލޫފް ވިދާޅުވި ގޮތުގައި، "ފްރޭމްކޮށްގެން" ނާޒިމް ހައްޔަރުކުރި ހިސާބުންނެވެ. އޭގެ ފަހުން، މަހްލޫފް ފެނުނީ އިދިކޮޅު މުޒާހަރާތައް ލީޑްކުރައްވާ ބޭފުޅެއްގެ ގޮތުގަ އެވެ. ސިޔާސީ ގިނަ ލީޑަރުންތަކެއް ހައްޔަރުގައި ތިބިއިރު، މަހްލޫފް ދެއްކެވި ހިތްވަރަށް އެތައް ބަޔަކު ތައުރީފް ވެސް ކުރި އެވެ.\nސިޔާސީ ކަންކަމުގެ މިސްރާބު ހުރި ގޮތުން ޖަލަށް ވަޑައިގަންނަވަން ޖެހިވަޑައިގަންނަވާނެ ކަން އެނގިވަޑައިގެން ވެސް ފަހަތަށް ޖެހިވަޑައިނުގަތީ އެވެ. އަދަބަކީ ވިދިވިދިގެން ދެ ހުކުމެވެ.\nމިނިވަން މެމްބަރެއްގެ ގޮތުގައި މިހާތަނަށް ކުރެއްވުނު ތަޖުރިބާ އަށް ބަލާއިރު، މަހްލޫފް ވިދާޅުވި ގޮތުގައި، އެންމެ ރަނގަޅު ގޮތަކީ ޕާޓީއެއްގެ ތެރެއިން ސިޔާސީ ހަރަކާތްތައް ކުރިއަށް ގެންދިއުމެވެ. ރައްޔިތުންގެ ހައްގުގައި، މަޖިލީހުގެ ތަޅުމުގައި ބަސް ވިދާޅުވާން ލިބޭ ވަގުތުކޮޅާއި އެހެން ކަންކަމަށް ބަލާއިރު ވެސް މިނިވަން މެމްބަރެއްގެ ގޮތުގައި ހުންނެވުމުން އުނދަގޫތަކެއް ކުރިމަތިވެވަޑައިގަންނަވާ ކަމަށް ވިދާޅުވި އެވެ.\nއެހެންވެ، މަހްލޫފް މިހާރު ވިސްނުން ގެންގުޅުއްވަނީ، އިދިކޮޅު ސިޔާސީ ޕާޓީއަކާ ގުޅިވަޑައިގަތުމަށެވެ. އެކަމަކު އެއީ ކޮން ޕާޓީއެއް ކަމެއް އޭނާ އަދި ނުނިންމަވަ އެވެ.\n"އެންމެ ރަނގަޅު ވަގުތަށް ބަލާފައި، ޕާޓީއަކާ އެކީގައި ދެން ކުރިއަށް ދާނީ،" އޭނާ ވިދާޅުވި އެވެ.\nމި ނިންމެވުން ނިންމަވާއިރު، އޭނާ ސިޔާސީ ހަޔާތުގައި އެންމެ ކުރިން އެކުގައި އުޅުނު މީހުންނާ އެއްވެސް ދެކޮޅުވެރިކަމެއް ނެތް ކަމަށް ވިދާޅުވި އެވެ. ނިހާނާއި އަބްދުއްރަހީމާއި އަލީ އާރިފާއި މޫސާ ޒަމީރާއި މުހައްމަދު ހުސެއިން ޝަރީފް (މުންދު) މެން ފަދަ ބޭފުޅުންނަކީ އޭނާ އަދި ވެސް ލޯބިވާ އެއް އާއިލާއެއްގެ ބޭފުޅުން ކަމަށް ވިދާޅުވި އެވެ.\nއެ ބޭފުޅުންނާ އޭނާ ދުރަށް ދާން ޖެހިވަޑައިގަތް ސަބަބަކީ، މަހްލޫފް ވިދާޅުވި ގޮތުގައި، ރައީސް ޔާމީނެވެ.\nޕީޕީއެމްގެ ޕީޖީ ގްރޫޕުން ބޭއްވި ނޫސްވެރިންގެ ބައްދަލުވުމުގައި ނިހާން (ވ) އަދި އަބްދުއް ރަހީމް ބައިވެރިވެވަޑައިގަންނަވަނީ: ޖަލުގައި ހުންނެވިއިރު ވެސް އޭނާގެ ހާލު ނިހާން ދޭތެރެދޭތެރެއިން ބައްލަވަމުން ގެންދެވި ކަމަށް މަހްލޫފު ވިދާޅުވި.---މިހާރު ފައިލް ފޮޓޯ\n"ނިހާނަކީ އަދިވެސް އަޅުގަނޑާ ވަރަށް ގާތް، އަދިވެސް ދެކެނީ އާއިލީ މީހެއްގެ ގޮތަށް. ހަމަ އެގޮތަށް މުންދުު ވެސް އަލީ އާރިފް ވެސް. ވަރަށް އުފާވި. ޖަލުގައި ހުއްޓައި އަޅުގަނޑު ދަރިފުޅު އެލީ އަށް ބޮޗޭ [މެމްބަރު ރިފާއު] ހަދިޔާއެއް ދެއްވީމަ. މިއީ އަދިވެސް އަޅުގަނޑުގެ ގާތް މީހުން،" މަހްލޫފް ވިދާޅުވި އެވެ.\nޖަލުގެ އެކަނިވެރިކަމާއި ހިތްދަތިކަމަކީ ރާއްޖޭގެ ހާލަތު މިހާރު އޮތް ގޮތުން، ސިޔާސީ ކުރިމަގު ކުރެއްސެވުމަށް ލިބުނު ފުރުސަތެއް ކަމަށް އޭނާ ދެކެވަޑައިގަންނަވަ އެވެ. އޭނާ ވިދާޅުވި ގޮތުގައި ޔުނިޓު 10 އެއްގެ ގޮޅިން، އެތައް ފިލާވަޅެއް ދަސްވެއްޖެ އެވެ. އިންސާނާގެ ނިކަމެތިކަމާއި ކެތްތެރިވާން ދަސްވެ، ކުރިއަށް ވުރެ ވެސް ބޮޑަށް އަޒުމް ވަރުގަދަވެ އުފާވެރި އިހްސާސްތަކެއް ކުރެއްވޭ ކަމަށް ވިދާޅުވި އެވެ.\n"އަލުން ޖަލަށް ލާފާނެތީ އަސްލު ވަރަށް ބިރުގަނޭ. އެކަމަކު ވެސް ކުރަން ޖެހުނު ކޮންމެ ކަމެއް ކުރާނަން. ބާކީ މިއޮތް އަހަރެއްހާ ދުވަހު އެއް ބަޔަކަށް އަނިޔާ ލިބޭނެ، ދެރަ ލިބޭނެ. އެ ދެރަ ލިބޭ މީހުންގެ ތެރޭގައި ހިމެނުނަސް މައްސަލައެއް ނެތް. މަސައްކަތް ހުއްޓައެއްނުލާނަން،" މަހްލޫފް ވިދާޅުވި އެވެ.\nކުށްކުރުން ފުލުހުން ކްރިމިނަލް ކޯޓް މަޖިލީހުގެ މެމްބަރުން އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު މާފުށީ ޖަލު ރައީސް އަބްދުﷲ ޔާމީން ކަރެކްޝަނަލް ސާވިސް\n52 ކޮމެންޓް, 189 ރިއެކްޝަންސް\nމަހޭ ދެން ކޮން ފޮންޏެއް ކަނޑާކަށް. އެންމެނަށްވެސް އެނގެޔޭ ތީ ދިވެހި ޤައުމު ދެކެ ވަރަށް ލޯބިވާ ދެފުއްކެހެރި އެއް ކަން.\nހާދަދެން މާތްބަހުރުވައެކޭ. ހިތްޕުޅަށް އަރާވަޑއިންނަވަނީ. ހުސް ވިދާޅުވި ވިދާޅުވި. ފަރިއްކުޅުއްވައިފިބާ؟\nމަހްލޫފް އެއީ ރާއްޖޭގެ ރިކޯޑް، ޕާލަމެންޓް މެންބަރެއް ޖަލުގެ ހުކުމް ނިންމުމަށްފަހު އަލުން ޕާލަމެންޓުގެ ހިދުމަތުގައި، ހަމަ ގައިމުވެސް މަހްލޫފުގެ 10 މަސްދުވަހުގެ ޖަލު ހުކުމަކީ 2019 އިން ފެށިގެން5އަހަރުގެ ޓިކެޓެއް ރައްޔިތުންގެ މަޖިލިހުން ހިލޭ ދިނުންކަހަލަ ހުކުމެއް، މަހްލޫފްއަށް ވޯޓްދޭނެ ހުރިހައި ޕާޓީއަކުންވެސް، އެހެންކަމުން ގެއްލުމެއްނެއް، ރައްޔިތުންގެ ވޯޓް ނުގަތަސް މިހާރު ވޯޓްލިބޭނެ\nމިޢާޓިކަލް ކިޔާލުމުން. (ހ) ހަގީގަތް ގަބޫލްކުރަން މަހުލޫފު ބޭނުން ނުވުން. (ށ) ވަކިބަޔަކާ މެދު އުފެދިފައިވާ ސިޔާސީ ނުތަނަވަސްކަން ހައްދުން ނައްޓާލައި ދިޔަކަން. (ނ) ލޯބިވާ ޢާއިލާ އާއެކު އުޅުމަށް ފުރުސަތު ނުލިބުނީ ނޫންކަން. (ރ) ލޯބިވާ ޢާއިލާ އަށް ވުރެ ވެރިކަމަށް އޮތް ތަޢައްސުބީ ވިސްނުން ބޮޑުވެ ޢޭގެ ސަބަބުން ގަލަށްދާން ޖެހުނުކަން. (ބ) ޖަލުގެ ޢައްމު އުސޫލްތަކާ ޚިލާފަށް އެތަނުގައި ކަން ހުންނަކަމަށް ވާހަކަ ދެއްކުން. (ޅ) ސިޔާސީ ބޮޑެތި ކުށްވެރިންނާ އެކު އުޅުމަށް ޖަލުގެ މިނިވަން ކަން ލިބިފައިވާކަން އެގުން. (ވ) ރައީސް ޔާމީނަކީ ޝަރުޢީ ޙުކުމް ކުރައްވާ ބޭފުޅަކަށް ނުވިޔަސް އެމަނިކުފާނަށް ހުރިހާ ކަމެއް ރައްދު ކުރުވާކަން.\nޖަލައްލާބަންދުކޮއްއަރުވާލުމަކީ ރާއްޖޭގެ ބައެއްމީހުނައް މިހާރު "ހީރޯ" އެއްކަމައްވެފަ މިއޮންނަނީ މަގޭނަޒރުގަ ތީ ހަމަޖާހިލުން\nއެ ރައީސް ނަޝީދު ހާދަ ފަހަރަކު ތި ކޯހުގަ ޖަލުގަ އުލުނޭ ދޯ ރައްޔިތުންނަށޭ ކިޔާފަ. އެކަމަކު ކެތް ތެރިކަމާއި ނިކަމެތި ކަން އިޙްސާސް ކުރަން ލާ ތަނެއްދޯ އެއީ. މަހްލޫފް އަދި ކުޑަ ދުވަސްކޮލަކަށް ޖަލަށް ލީމަ ވާނުވާ އެގޭ ކަމަށް ބުނުމުން ދެންތިބި އެންމެންވެސް ޖަލުން ތި ފިލާވަޅު ދަސްކުރަން ދާންވީތާ.\nމަހުލޫފު ގޮޅިއާ ޖެހިގެން އަދީބު އޮތީމަ ލައްކަ ވާހަކަ އަދީބު އޮންނާނީ މަހުލޫފަށް ކިޔާދީފަތާ! ދެން އަންނަ އާޓިކަލްގަ އަދީބު ދެއްކި ވާހަކަތައް ނިކަން ކިޔާދީބަލަ! ހިބަޅިދޫ ވާހަކައާ، އެމްއެމްޕީއާރު ސީގެ ވާހަކަޔާ ދެންވެސް ހިންގި ކޮރަޕްޝަންގެ ވާހަކަތައް\nތިދެން ވާހަކައެއްތަ ބަލަމޮޔަވެދާނެ މިއުޅޭ ނޫސްވެރިންގެ އުރެއްޕެއް ނެތްކަންދޯ ބަލަމަހުލޫފްނޫނަކަސް ދަރިންނާ އަނބީންތިބިއެތަށް ބަޔަކު ޖަލުގަޔާ ވަލުގަތިބޭނެ ބޯހަލާކު\nޖަލަށް ލާމީހުން ހީރޯއިންނަށް ހަދައިގެން ނޫސްތަކުގައި އެފަދަ ވާހަކަ ތައްގެނެސްދޭތީ ހައިރާންވަން.\nވައްކަން ކުރާ މީހުން ބޭރުގައި އެނޫންމީހުން ޖަލުގައި ތިބޭތި ހައިރާނެއް ނުވޭތޯ. މިބުނީ އެމްއެމްޕީއާރުސީ ފައިސާ ލިބުނު 500 މީހުން ބޭރުގައި އުޅޭތީ. އަދީބު އެކަނި ހައްޔަރު ކުރުމުން އެކަން ނުނިމޭ.\nމަނިކްފާނު ތިޔައުޅެނީ 2017 ގަ ތޯ؟؟ އެހެންވެއްޖެނަމަ ސްމާޓްފޯނުން ކުޑަކޮށް ދުނިޔޭގެ ތާރީހް ކިޔާލަބަލަ. ނެލްސަން މަންޑޭލާ ، މެލޭޝިޔާގެ އަންވަރު އިބްރާހީމް ، ރަޝިޔާގެ މަހްޖަނު މިކައިލް ހޮދޮކޯވްސްކީ ފަދަ ބޭފުޅުންގެ ވާހަކަ އަދި ބައޮގްރަފީވެސް ދުނިޔޭގެ އެއްވެސް ބަޔަކު ލިޔެގެންނުވާނެ. މަނިކްފާނަށް ދުނިޔޭގެ ތާރީހް ނޭނގޭތީވެ ލަދުގަނޭ. ވ.ވެދުން


SunOnline: Umaru raees Nasheedhah: Dr. Shaheem badhunaam kuran ulheythee hithaama kuran\nއުމަރު ރައީސް ނަޝީދަށް: ޑރ. ޝަހީމް ބަދުނާމްކުރަން އުޅޭތީ ހިތާމަކުރުން\nމުހައްމަދު އައުޒަމް 19 Nov 2019, 11:16\nއުމަރު ނަސީރު: -- ސަން ފައިލް ފޮޓޯ\nރަހުމްކުޑަގޮތަކަށް އަވަހާރަކޮށްލައިފައިވާ އުނގޫފާރު ދާއިރާގެ ކުރީގެ މަޖިލިސް މެމްބަރު ޑރ. އަފްރާޝީމް އަލީގެ މަރުގެ މައްސަލައިގައި، ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދުގެ އަބުރު ކަތިލައި ބަދުނާމްކުރަން އުޅޭތީ އެކަމާ ހިތާމަ ކުރާ ކަމަށް ކުރީގެ ހޯމް މިނިސްޓަރު އުމަރު ނަސީރު ފާޑުވިދާޅުވެއްޖެ އެވެ.\nޑރ. އަފްރާޝީމް އަވަހާރަކޮށްލުމާ ގުޅޭ ގޮތުން ނެރެފައިވާ ރިޕޯޓާ ގުޅޭގޮތުން އުމަރު ނަސީރު މިއަދު ކުރެއްވި ޓުވީޓެއްގައި ވިދާޅުވީ އެ ރިޕޯޓްގައި ހިމެނޭ ޖުމްލް 121 ސަފުހާއެއްކޮށް ކިޔާފައިވާ ކަމަށެވެ. އަދި ރިޕޯޓް ކިޔައިނިނުމުއިރު ވެސް އެއްވެސް ބައެއްގައި ޑރ. ޝަހީމްއާ މެދު މަރާ ގުޅުން ހުރި ތުހުމަތެއް ކޮށްފައިނުވާ ކަމަށެވެ.\n"ހަމައެކަނި ތުހުމަތަކީ ދޮގު މައުލޫމާތު ދެއްވި ކަމުގެ ތުހުމަތުތަކެވެ. އެ މައުލޫމާތަކީ ދޮގެއް ކަަމަށް ވިޔަސް އެކަމަކީ މި މަރަަށް އެއްވެސް އަސަރެއް ފޯރާނެކަމެއް ނޫންކަން ރިޕޯޓްއިން އެނގެ އެވެ."\nޑރ. އަފްރާޝީމް އަވަހާރަކޮށްލި އިރު އިސްލާމިކް މިނިސްޓަރުގެ މަގާމުގައި އޭރު ހުންނެވީ ޑރ. ޝަހީމް އެވެ. އަދި އިސްލާމިކް މިނިސްޓަރެއްގެ ހައިސިއްޔަތުން އިލްމުވެރިންގެ މެދުގައި އުފެދުނު ހިޔާލުތަފާތުވުންތަައް ނައްތާލުމާ ގުޅޭ ގޮތުން ޑރ. ޝަހީމް އަމަލުކުރައްވައިފައި ވަނީ ރަނގަޅަށް ކަަމަށް އެ ރިޕޯޓް އިތުރަށް ކިޔާލުމުންވެ ސް އެނގިގެންދާ ކަމަށް އުމަރު ވިދާޅުވި އެވެ. ޑރ. ޝަހީމް އެކަމުގައި އަމަލުކުރެއްވި ގޮތަށް އުމަރު ވަނީ ވަރަށް ބޮޑަށް ތައުރީފް ވެސް ކުރައްވައިފަ އެވެ.\n"ކަންމިހެން އޮތް ކަމުގައިވިޔަށް މަޖިލިސްގެ ރައީސް މުޅި ރިޕޯޓްގެ 121 ސަފުހާ އެއްކޮށް ވިދާޅުވުމެއް ނެތި ޑރ. ޝަހީމް ބަދުނާމްކޮށް ވާހަކަ ދެއްކެވީތީ ހިތާމަ ކުރަމެވެ." އުމަރު ވިދާޅުވި އެވެ.\nއުމަރު ވިދާޅުވީ އެ ރިޕޯޓާ މެދު އެއްވެސް ބޭފުޅަކު އެއްޗެއް ބުނުމުގެ ކުރިން މުޅި ރިޕޯޓް އެއްކޮށް ކިޔައި ދިރާސާ ކުރައްވާފަ މެނުވީ އެފަދަ ވާހަކަ ދެއްކުމަކީ އެއްވެސް ބޭފުޅަކު ކުރެވިގެންވާނެ ކަމެއް ނޫން ކަމަށެވެ.\nއަފްރާޝީމްގެ މަރުގެ މައްސަލާގައި ޑރ. ޝަހީމް ވިދާޅުވީ މީހަކު މަރަން އޭނާ އެއްވެސް ވަރަކަށް ހިތްވަރު ނުދޭ ކަމަށެވެ. އަފްރާޝީމް މަރާލުމުގެ ކުރިން ޑރ. އަފްރާޝީމް މާފަށް އެދެފި ނަމަ ކިތަންމެ ހާވެސް ރަނގަޅު ކަމަށް ބުނެ މީހަކު ޑރ. ޝަހީމަށް ފޮނުވި މެސެޖެއް ޝަހީމް ވަނީ އަފްރާޝީމްއަށް ފޯވާޑްވެސްކޮށްފަ އެވެ.